21 апрел 2021, Тошкент вақти: 00:16\n“Қудс” қўшинига Исмоил Қааний янги қўмондон этиб тайинланди.\nАҚШ 3 январда ҳаводан зарба бериб, Қосим Сулаймонийни ўлдиргандан сўнг орадан бир неча соат ўтар-ўтмас Эрон олий раҳбари Оятуллоҳ Али Хаменеий Ислом инқилоби соқчиларининг махфий “Қудс” қўшинига Исмоил Қаанийни янги раҳбар этиб тайинлаганини эълон қилди.\nТайинлов ҳақидаги бундай ошиғич эълон қўшин олдинги тартибда ишлайверишини англатади\n− Қўшиннинг вазифаси айнан шаҳид кетган Сулаймоний қўмондонлиги давридагидай қолади, − деди Хаменеий.\nҚуйида “Қудс” қўшинида мавжуд бўлган мураккаб таъсирлар ҳақида фикр юритилади.\nЭрон қуролли кучлари таркибидаги “Қудс” қўшини\n“Қудс” қўшини Эрон Ислом инқилоби соқчилари корпусининг (ИИСК) 8 та бўлинмасидан биридир.\nҚолганлари Муҳаммад Пакпур раҳбарлигидаги Ерда қаршилик кўрсатиш қўшини; Амир Али Ҳожизода раҳбарлигидаги Ҳарбий-ҳаво қўшини; Алиризо Тангсирий раҳбарлигидаги Ҳарбий-денгиз флоти; Ғуломризо Сулаймоний раҳбарлигидаги “Басиж” кўнгиллилар тузилмаси; Ҳусайн Тойиб раҳбарлигидаги Разведка хизмати; Муҳаммад Козимий раҳбарлигидаги Аксилразведка хизмати ва Фатҳуллоҳ Жумайрий раҳбарлигидаги Хавфсизлик хизматидан иборат.\nБарча 7 та бўлинма ИИСК бош қўмондони, генерал-майор Ҳусайн Саломий ва унинг муовини Али Фаадавийга бўйсунади.\nБироқ “Қудс” қўшини қўмондони параллел тузилма таркибида ҳам фаолият юритади ва бевосита Эроннинг олий раҳбарига бўйсунади.\nЧет эллардаги фаолияти\n“Қудс” қўшини ХХ асрнинг 80-йиллари охирида ташкил топган ИИСК хорижий бўлинмаси ҳисобланади.\n2011 йилда Сурия уруши бошлангунга қадар бундай ҳарбий бўлинманинг мавжудлиги расман тан олинмай келинаётган эди. Бироқ “Қудс” қўшинининг қамалда қолган Сурия президенти Башар Асадни қўллаб-қувватлашда фаол иштирок этгани унинг номи ва қўмондони Сулаймоний исми ошкор бўлишига олиб келди.\n“Қудс” Ливан, Сурия, Ироқ, Яман ва Афғонистон сингари мамлакатларда Эронга яқин турли сиёсий ва қуролланган ташкилотларни қўллаб-қувватлаш йўлида иш олиб борди.\nАҚШ ҳукумати “Қудс” ёрдам бериб келган ўша мамлакатлар ташкилотларини – жорий йил апрелидан ИИСКни ҳам – террорчилик ташкилотлари рўйхатига киритди.\n“Қудс” санаб ўтилган мамлакатлардан ташқари бутун Яқин Шарқ бўйлаб фаол иш олиб бормоқда, бунга Эрон билан Баҳрайн ўртасидаги авж олиб кетган мунозара ҳам дахлдордир. Унинг айрим аъзолари Форс кўрфази бўйидаги араб мамлакатларида ҳам ҳибсга олингани ҳақида хабрлар бор.\n“Қудс” қўшинининг жорий вазифасига кирадиган амаллар Эронда 1979 йилги ислом инқилобидан олдин ҳам бажарилган, ўша инқилоб пайтида шоҳ ҳокимияти ағдариб ташланиб, ўрнига муллалар келган эди.\nИсломий режимнинг илк қадамларидин бири ушбу амалларнинг кўпчилигини инқилобчи Муҳаммад Мунтазирий раҳбарлигида ташкил қилиш бўлган. У қувғиндаги қуролли гуруҳларга раҳбар бўлган ҳамда фаластинлик ва бошқа жангарилар билан қалин алоқа қилиб турган.\nМунтазирий 1981 йили қазо қилгандан сўнг ИИСКнинг чет эллардаги фаолиятига ўша пайтда мамлакат президенти бўлган ва келгуси олий раҳбар Али Хаменеий раҳбарлик қилган.\nАйтилишича, Хаменеий Эрондаги Ироқ мухолифат ташкилотларига кўмаклашишда кейинчалик шафқатсиз суд тизимига раҳбар бўлган Маҳмуд Ҳошимий Шоҳрудий сингари иттифоқчиларини қўллаб-қувватлаган. Шоҳрудий Ироқнинг Ислом инқилоби олий ассамблеясини (SAIRI) ташкил этишда ёрдам берган ва унинг спикери бўлгани айтилади. Уни тузишдан мақсад 1980-88 йиллардаги Эрон-Ироқ уруши вақтида Ироқда ички мухолифатни шакллантириш эди.\nЎша уруш даврида ҳам ИИСК қўмондони Муҳсин Ризоийнинг вазифаси чет эллардаги Эрон дастаклаётган гуруҳлар билан расмий алоқаларни ниқоблаш бўлган. Бу ИИСКнинг янги ташкил этилган Разведка вазирлиги билан тизими ичидаги потенциал рақобатда ғолиб чиқиш учун режимнинг чет элдаги фаолиятини кучайтириш мақсадида дастлабки жиддий қадамлар бўлган эди.\nРизоий яна кейинчалик Ироқнинг “Бадр бригадаси” сифатида ном қозонган гуруҳни ҳам ташкил этган, унинг зобитлари эронликлар бўлиб, Ироқ раҳбари Саддам Ҳусайнга мухолиф бўлган кишилардан таркиб топган эди. Хабарларга кўра, Ризоий аввалбошданоқ “Бадр бригадаси”ни Ироқдаги Ислом инқилоби олий кенгаши (SCIRI) ва унинг раҳбари Муҳаммад Бақир ал-Ҳаким назорат қилмаслигига интилган. Ҳаким катта таъсир кучига эга собиқ инқилобчи Али Акбар Ҳошимий Рафсанжоний ва Хаменеийнинг ўзига Ризоийнинг устидан шикоят қилган.\nЎша пайтда бригада таркибида бўлган эронпраст PMF (Халқ сафарбарлиги қўшини) бошлиғи ўринбосари Абу Маҳди Муҳандис ҳам 3 январда Бағдоддаги АҚШ ҳаво ҳужуми пайтида Сулаймоний қатори ҳалок бўлган эди.\nМуҳандис 80-йилларнинг бошида Ироқдан Қувайтга қочган ҳамда Ливаннинг Ислом жиҳоди ташкилоти асосчиси ва “Ҳизбуллоҳ” ташкилотидаги 2-шахс бўлган Имод Муғниёҳ билан ҳамкорлик қилганликда гумон қилингандан сўнг Эронга кетган эди.\nНиҳоят, Муҳандис ИИСКга алоқаси бор “Бадр” бригадаси қўмондони бўлган эди.\nЎша пайтда “Бадр бригадаси”да энг фаол бўлган кишилардан бири Ҳоди Амирий эди. У ҳозир “Бадр ташкилоти” раҳбаридир. Айни ташкилот Ҳалқ сафарбарлиги қўшинининг (“Ҳашид Шаабий” номи билан ҳам машҳур) Эрон қўллаб-қувватлаган энг муҳим бўлинмаларидан биридир. Караладаги амалиёт вақтида Абу Маҳди Муҳандис ва Амирий қўмондон Ҳасан Данаифар қўл остида хизмат қилган. У кейинчалик АҚШ Саддам Ҳусайнни ҳокимиятдан четлатгач, Эроннинг Ироқдаги элчиси бўлган эди.\nИИСК хориждаги фаолиятини яна бир қисми Ироқдаги “Рамазон амалиёти” доирасида бажарилди. Ушбу ташкилотнинг етакчи қўмондонларидан бири ва бош штаби бошлиғи Ирож Масжидий бўлгани айтилади. У ҳозир бригада генерали ва Эроннинг Ироқдаги элчисидир.\nМуҳаммад Ризо Нақдий “Рамазон амалиёти”нинг яна бир қўмондони бўлган эди, кейинчалик ИИСКнинг катта таъсир кучига эга “Басиж” кўнгиллилар қўшинига раҳбарлик қилди.\n80-йилларда ИИСК кўп амалиётларини Ливаннинг Исроил билан чегараси яқинида бажарди. Унинг фаолиятида кейинчалик Эрон мудофаа вазири бўлган Ҳусайн Деҳқон ҳам иштирок этган эди. Ўша йиллари Деҳқон раҳбарлигида ҳарбий машқларни ўтаган кишилардан икки нафари Ливаннинг “Ҳизбуллоҳ” ташкилотига раҳбари (Ҳасан Насруллоҳ) ва унинг ўринбосари (Муғниёҳ) бўлди.\nДеҳқондан кейин “Ҳизбуллоҳ”га эронликлардан ИИСКнигн ўша вақтдаги қўмондони Аҳмад Воҳидий ва “Қудс” қўшинининг биринчи қўмондони Фаридун Верди Нажод (Меҳди Нажод) кўрсатма ва кўмак бериб турган.\nАйтилишча, Воҳидий билан Нажод 80-йиллар охирида “Эрон-контра” ишига сабаб бўлган воқеалар вақтида америкаликлар билан музокара ўтказиш учун масъул кишилар бўлган.\nВоҳидий кейинчалик мудофаа вазири бўлди, ҳозир Эроннинг Миллий мудофаа университетига раҳбарлик қилмоқда. Нажод сўнгра Ислом республикаси ахборот агентлигига (ИРНА) бош бўлди, ҳозирги кунда – матбуот масалалари бўйича маслаҳатчи.\nЭрон-Ироқ уруши ва Ислом республикаси асосчиси Оятуллоҳ Руҳуллоҳ Хумайний ўлимидан сўнг Али Хаменеий билан Ҳошимий Рафсанжоний ИИСК билан Разведка вазирлиги ўртасида рақобат муҳитини яратмоқчи бўлган экан.\nЭроннинг чет эллардаги сиёсий рақибларига қарши курашиш, жумладан, уларнинг етакчиларини ўлдириш Разведка вазирлигига топширилган.\nЭронники бўлмаган иттифоқчи ташкилотларни назорат қилиш ва бошқариш эса ИИСКга юклатилган. Кўплаб кичик гуруҳлар кейинчалик ўзаро бирлаштирилиб, “Қудс” қўшини ташкил топган.\nСулаймонийнинг майдонга чиқиши\nҚосим Сулаймоний 1997 йили Воҳидийнинг ўрнига «Қудс» қўмондони бўлди. Орадан кўп ўтмай, ташкилот тез ривожланиб, таъсирини мамлакат ичига ҳам, ташига ҳам ёя бошлади. “Қудс”нинг Али Хамений ишончини қозонган қўмондони сифатида Сулаймоний асосий қарор қабул қилувчи шахслардан бирига айланди.\nУ “Қудс” қўшинини фаолият юритаётган мамлакатларига қараб, бўлинмаларга бўлиб чиқди ва ҳар бирига фақат ўзига бўйсунувчи қўмондонлар тайинлади.\nСулаймоний “Қудс”нинг турли қўмондонларга бўйсунувчи разведка, молия, сиёсат, саботаж ва махсус амалиётлар бўлинмаларини ҳам ташкил қилди. Улар Сулаймоний бошчилигидаги Қўмондонлар кенгаши раҳбарлигида ҳамжиҳат фаолият юритар эди.\nБироқ “Қудс” қўшини ҳам, унинг қўмондони ҳам 2011 йили Сурияда фуқаролар уруш бошлангунча панада қолиб келаётган эди.\nСулаймоний Али Хаменеийни Суриядаги урушда президент Асад тарафида туриб қатнашишга кўндиргани айтилади.\nХабарларга кўра, минг-минглаб “Қудс” қўшинлари аскарлари ва Ироқ шиаларининг ўқитилган халқ лашкари жангчилари Асад билан билан уришаётган қўшинларга қарши жангга кирган.\n“Қудс” қўшини мутахассислари Сулаймонийнинг бевосита раҳбарлиги остида Афғонистон ва Покистондаги камсонли шиаларни Сурияда жанг қилиш учун ўқита бошлаган эди.\nХаменеий 3 январда “Қудс” қўшини қўмондонлигига тайинлаётиб, 62 яшар Қаанийни “Ислом инқилоби соқчилари қорпусининг энг буюк қўмондонларидан бири” деб мақтади.\nЭроннинг иккинчи йирик шаҳри, Хуросон милояти маркази Машҳадда туғилган Қааний Эрон-Ироқ уруши ветеранидир. У “Наср-5” ва “Имом Ризо-5” бригадаларига қўмондонлик қилган. “Имом Ризо-5” кейинчалик дивизияга айлантирилган.\nУ “Қудс” қўшини ташкил этилгандан бери унинг сафларида хизмат қилиб келади. Сўнгги 20 йил мобайнида разведка зобитидан Сулаймонийнинг ўринбосаригача бўлган йўлни босиб ўтди.


Жозибадор имкониятлар ҳудуди\nБўш вақтда 4 октябр 2021 190\nДунёнинг 150 га яқин давлатида 5 400 дан ортиқ иқтисодий ҳудудлар мавжуд.\nБу дунёда ҳамма нарса бир-бири билан узвий боғлиқ. Айниқса, иқтисодиётда. Мисол учун юқори қўшилган қийматга эга бўлган маҳсулотни ишлаб чиқариш учун замонавий, юксак технологияли қувватлар зарур. Бундай корхоналарни барпо қилиш учун эса, хорижий ва маҳаллий инвестицияни жалб этиш яхши самара беради. Улар ўз навбатида қулай шарт-шароитлар яратилган, кенг имтиёз, рағбатлар берилган жойда бутун салоҳиятини намоён этади. Мана шу жиҳатларнинг барчаси мужассам бўлган масканда махсус ёки эркин иқтисодий ҳудудни ташкил этиш имконияти вужудга келади.\nКўплаб олимлар томонидан берилган таърифлар умумлаштирилганда, бундай ҳудудлар минтақани жадал ижтимоий-иқтисодий ривожлантириш учун мамлакат ва чет эл капиталини, истиқболли технология ва бошқарув тажрибасини жалб этиш мақсадида тузиладиган, аниқ белгиланган маъмурий чегаралари ва алоҳида ҳуқуқий тартиботи бўлган махсус ажратилган макону масканлар ҳисобланади.\nУларнинг тарихий илдизлари ўн олтинчи аср ўрталарига бориб тақалади. Тадқиқотчилар дастлабки махсус иқтисодий зона сифатида 1547 йилда “Эркин савдо шаҳри” деб эълон қилинган Италиянинг Ливорно шаҳрини тилга олишади. Шундай ҳудудни ўзига хос ташқи савдо акнлави сифатида таърифлаган 1973 йилги Киото конвенцияси имзоланганидан кейин эркин иқтисодий зоналар кўплаб мамлакатларга тарқалди. Масалан, ўтган асрнинг 90-йилларида уларнинг турли кўринишдаги сонига нисбатан минглаб, деган таъриф қўлланила бошланган бўлса, айни кунга келиб дунёнинг 150 га яқин давлатида 5 400 дан ортиқ иқтисодий ҳудудлар мавжуд.\nУлар орасида Ўзбекистонда фаолият кўрсатаётган махсус иқтисодий зоналар ҳам бор. Мамлакатимизда 2008-2016 йиллар давомида фақатгина 3 та ана шундай ҳудуд ташкил этилган бўлса, айни кунга келиб улар сони 23 тага етди. Эркин иқтисодий зоналарда умумий қиймати 2,6 миллиард долларлик 453 та лойиҳа амалга оширилиб, 36 мингга яқин иш ўрни яратилган.\nМахсус иқтисодий зоналар бўш турган ва фаолият кўрсатмаётган давлат мулки объектлари, маъмурий-ҳудудий тузилмалар ҳудудлари негизида, шунингдек, қишлоқ хўжалигига мўлжалланмаган ерларда ташкил этилади.\nЭътироф этиш жоиз, мамлакатимиз ҳудудларининг имкониятлари катта. Шундан келиб чиққан ҳолда, давлатимиз раҳбари 2021 йилнинг 30 апрель куни “Махсус иқтисодий ва кичик саноат зоналари муҳандислик-коммуникация инфратузилмасини янада ривожлантириш чора-тадбирлари тўғрисида” қарори қабул қилинган эди. Унга мувофиқ, жорий йилда эркин иқтисодий ва кичик саноат зоналари инфратузилмасини яхшилаш учун 1 триллион 600 миллиард сўм маблағ ажратилиши белгиланди. Хусусан, 17 та эркин иқтисодий зонада қўшимча электр энергияси, газ, ичимлик суви ва оқова сув тармоқлари ҳамда автомобиль йўлларини барпо этиш учун 584 миллиард сўм йўналтирилади.\nЖорий йилда эркин иқтисодий зоналарда умумий қиймати 1,1 миллиард доллар бўлган 332 та лойиҳа ишга туширилиши режалаштирилган 2016 йил 26 октябрда қабул қилинган “Эркин иқтисодий зоналар фаолиятини фаоллаштириш ва кенгайтиришга доир қўшимча чора-тадбирлар тўғрисида”ги Президент фармонига асосан, эркин иқтисодий зоналар иштирокчилари уч йилдан ўн йилга қадар ер, фойда солиғи, юридик шахслар мулк солиғи, ободонлаштириш ва ижтимоий инфратузилмани ривожлантириш солиғи, микрофирмалар ва кичик корхоналар учун ягона солиқ тўловидан озод этилган. Бунда киритилган сармоялар миқдори инобатга олинган, яъни:\n300 мингдан 3 миллион АҚШ долларигача ҳажмдаги инвестициялар — 3 йил; 3 миллиондан 5 миллион АҚШ долларигача — 5 йил; 5 миллиондан 10 миллион АҚШ долларигача —7 йил; 10 миллион ва ундан кўп АҚШ доллари ҳажмидаги инвестициялар сўнгги 5 йилда амалдаги ставкалардан 50 фоиз кам ҳажмдаги даромад солиғи ва ягона солиқ тўлови ставкалари қўлланган ҳолда — 10 йил муддатга берилиши назарда тутилган эди.\n— 2020 йил 19 июндаги “Алоҳида солиқ ва божхона имтиёзларини бекор қилиш тўғрисида”ги Президент фармони билан бир қатор ўзгартириш ва қўшимчалар киритилди, — дейди Давлат солиқ қўмитаси бошқарма бошлиғи Музаффар Назаров. — Уларга мувофиқ, 2020 йил 1 октябрга қадар эркин иқтисодий зоналар иштирокчиларига Ўзбекистон Республикаси Солиқ кодекси ва “Махсус иқтисодий зоналар тўғрисида”ги қонунда белгиланган тартибда алоҳида солиқлар, шунингдек, божхона тўловлари бўйича имтиёзларни қўллашнинг ўзига хос хусусиятлари инобатга олинган. Жумладан, Қонуннинг 39-моддасига асосан, эркин иқтисодий зоналар иштирокчилари солиқ бўйича имтиёзлардан Солиқ кодексида белгиланган тартибда фойдаланиши қайд этилган.\nЎтган йили янги Солиқ кодекси амалга киритилганидан кейин махсус иқтисодий зона иштирокчилари шу каби имтиёзлар сақланиб қоладими ёки йўқми, деб безовта бўлиб, мутасадди идораларга мурожаатлар билан чиққан эди.\n—Ўзбекистон Президентининг шу йил 14 сентябрь куни инвесторларнинг ҳуқуқ ва манфаатлари ҳимоясини мустаҳкамлаш мақсадида қабул қилинган “Махсус иқтисодий зоналар иштирокчиларини янада қўллаб-қувватлаш чора-тадбирлари тўғрисида”ги қарорида бу масалага тўла ойдинлик киритилди, — дейди Олий Мажлис Қонунчилик палатаси депутати Абдиғани Умиров.— Қарорга мувофиқ, махсус иқтисодий зоналар иштирокчиларини пандемия даврида янада қўллаб-қувватлаш мақсадида уларга солиқ тўловларидан олдин берилган айрим имтиёзлар муддати узайтирилмоқда ҳамда улар фаолияти учун бир қатор енгилликлар ҳам кўзда тутилмоқда.\nУчинчидан, махсус иқтисодий зоналарнинг иштирокчиларига ортиқча қўшилган қиймат солиғи суммасини етти кун ичида қоплаб бериш тартибига қатъий амал қилиниши назарда тутилмоқда. Бундай тартиб тадбиркорларга бир йилда ўртача 350 миллиард сўм қўшилган қиймат солиғини қисқа муддатда қайтариб олиш ва айланма маблағларини кўпайтириш имкониятини яратади.\nХулоса ўрнида айтганда, мазкур қарорда кўзда тутилган имтиёзлар аввало тадбиркорларимизга, инвесторларга фаолият олиб боришлари зарур бўлган молиявий ресурсларидан унумли фойдаланишларига ва улар томонидан рақобатдош, экспортбоп маҳсулотлар ишлаб чиқаришларига кенг имкониятлар яратиши билан янада аҳамиятлидир.


Ўтган ҳафтада содир бўлган ёнғинларда 1 киши ҳалок бўлди\nДобавлено: 27.04.2016, 11:10\nЎтган ҳафта мобайнида республикамиз ҳудудида 118 та ёнғинлар қайд этилган. Турли сабабларга кўра содир бўлган ёнғинларда 4 нафар фуқаролар тан жароҳатлари олишган ва 1 нафар фуқаро ҳалок бўлган. Ушбу ёнғинларда 471 млн. сўмдан ортиқ қурилиш конструкциялари ва 603 млн. сўмга яқин моддий бойликлар ёнғиндан сақлаб қолинган. Ўзбекистон Республикаси Ички Ишлар вазирлиги ёнғин хавфсизлиги бош бошқармаси хабар бермоқда.\nАндижон вилояти Шаҳрихон туманида яшовчи фуқаро Й.Бурхоновнинг уйида электр симларнинг қисқа туташуви натижасида ёнғин содир бўлиб, уйнинг 80 кв.м. майдонда томи, шифт қисми ва уй жиҳозлари ёниб зарарланган.\nФарғона вилояти Фаргона туманида яшовчи фуқаро Н.Дамированинг уйида ёш болаларнинг шўхлиги оқибатида ёнғин содир бўлиб, уйнинг 140 кв. метр майдонда томи ва шифт қисми ёниб зарарланган.\nХоразм вилояти Янгибозор туманида яшовчи фуқаро Қ.Толиповнинг уйида очиқ оловдан фойдаланишда эхтиётсизлик оқибатида ёнғин содир бўлиб, молхонанинг 70 кв. метр майдонда том қисми ва ғамлаб қўйилган хашаги ёниб зарарланган.\nТУНДА ANGEL`S FOOD КАФЕСИ ЁНДИ\nЛондоннинг энг йирик бозори ўт ичида қолди\nКАЛИФОРНИЯДАГИ ЎРМОН ЁНҒИНЛАРИ ОҚИБАТИДА 8 МИНГ КИШИ ЭВАКУАЦИЯ ҚИЛИНДИ\nCахалин аҳолиси 26 ёшли аёлни жодугарликда айблаб, уйига ўт қўйди


Новосибирскда ўзбек газлама ва гиламлари сотилиши мумкин\n13:39 / 22.03.2017\nРоссиянинг Новосибирск вилояти губернатори Ўзбекистоннинг Андижон вилояти ҳокимига дўстлик ҳақида шартнома тузишни таклиф қилди. Бу ҳақда “Новосибирские новости” хабар берди.\nЎзбекистонлик тадбиркор ва сиёсатчиларнинг катта делегацияси айни дамда Сибирь пойтахтида бўлиб турибди.\n«Россия Федерацияси Ўзбекистон Республикасининг муҳим шериги ҳисобланади, у билан муносабатлар стратегик характерга эга ва барча йўналишларда изчил ривожланмоқда. Андижон вилояти делегацияси ташрифи Ўзбекистон Республикаси президентининг Россияга жорий йилнинг апрель ойидаги ташрифидан аввал амалга оширилди», - дея таъкидлаб ўтди Андижон вилояти ҳокими Шуҳратбек Абдураҳмонов.\nЎзбекистонлик тадбиркорлар Новосибирскда савдо уйи очишни таклиф қилишди. У ерда нафақат Ўзбекистоннинг машҳур мева ҳамда сабзавотлари сотилади. Ҳудудга шунингдек газлама, йигирилган ип ва гиламлар ҳам етказиб берилиши мумкин.\nНовосибирск мэри ғояни қўллаб-қувватлади, сабаби шаҳарда сотувчи ҳамда харидорлар учун қулай бўлган замонавий бозорлар ташкил этилмоқда.\nМулоқот ёзда давом эттирилади. Ўзбекистон делегацияси "Шаҳар куни" байрам тадбирларига таклиф этилди.\nАндижон Новосибирск гилам


Навоий ва Қашқадарё вилоятлари ҳокимларининг биринчи ўринбосарлари ишдан олинди - Zamin.uz\nНавоий вилояти ҳокимининг биринчи ўринбосари Одил Ҳасанов ҳамда Қашқадарё вилояти ҳокимининг биринчи ўринбосари Ўткир Бўтаев ишдан олинди. Бу ҳақда президент Шавкат Мирзиёев тадбиркорлик масалаларига бағишланган видеоселектор чоғида маълум қилди.\nПрезидент тадбиркорликни ривожлантириш учун яратилаётган шароитларга қарамасдан Навоий ва Қашқадарё вилоятларида ҳолат ёмонлигини танқид қилган.\n«Ҳар бир ҳоким билиб олсин – ҳозир харажатимиз даромадимиздан 14 трлн сўмга кўп бўляпти. Ахир тадбиркорликни ривожлантирмасак, бу маблағни қаерда топамиз?\nТадбиркорлик учун ажратилган кредитлар ўтган йилнинг мос даврига нисбатан 13 фоизга (25,6 триллион сўм берилган) ўсди. Лекин, айрим ҳудуд ва сектор раҳбарлари яратилган бу имкониятлардан ҳалигача тўлиқ фойдалана олмаяпти.\nЎткир Бўтаев/Фото: chamber.uz “Замин” янгиликларини “Одноклассники”да кузатиб боринг\nСамарқанд вилояти ҳокимининг ўринбосари Ўткир Абдуллаев ишдан олинди\n28-07-2018, 08:03, Жамият\nЯнгиликлар » Жамият » Навоий ва Қашқадарё вилоятлари ҳокимларининг биринчи ўринбосарлари ишдан олинди


Тошкентдаги туғруқхонадан 2 нафар аёл коронавирусдан тузалиб чиқди. Ўзбекистонда жами соғайганлар сони 2600 нафардан ошди - Daryo\n16:29, 25.05.2020 31143\nТошкентдаги туғруқхонадан 2 нафар аёл коронавирусдан тузалиб чиқди. Ўзбекистонда жами соғайганлар сони 2600 нафардан ошди\nТошкентдаги Вирусология илмий-текшириш институти клиникасида 8 нафар, Эпидемиология, микробиология ва юқумли касалликлар илмий-текшириш институти клиникасида 11 нафар, 3-сонли туғруқ мажмуасидан 2 нафар, жами 21 нафар бемор 25 май куни бутунлай соғайиб, реабилитацияга кузатилди, деб хабар бермоқда ССВ матбуот хизмати.\nВирусология илмий-текшириш институти клиникасида тузалганларнинг 7 нафари эркак, 1 нафари аёл бўлиб, ёши каттаси 63 ёшда, ёши кичиги эса 20 ёшда. Беморлардан 4 нафари Тошкент вилоятидан, 2 нафари Қашқадарё вилоятидан, Андижон ва Наманган вилоятларидан 1 нафардан. Улардан 1 нафари Шаржа–Тошкент йўналишида чартер рейс орқали, 2 нафари Россиядан, яна 2 нафари Қозоғистондан, 1 нафари Тожикистондан Ўзбекистонга кириб келган ва карантинга олинган. Касаллик аниқлангач, шифохонага ётқизилган. Қолган 2 нафари эса коронавирусга чалинганлар билан мулоқотда бўлиб юқтириб олган.\nЭпидемиология, микробиология ва юқумли касалликлар илмий-текшириш институти клиникасида тузалганларнинг барчаси эркак бўлиб, ёши каттаси 57 ёшда, ёши кичиги эса 25 ёшда. Ҳудудлар кесимида олинса, Тошкент шаҳри, Наманган ва Тошкент вилоятларидан 2 нафардан, Қашқадарё, Сирдарё, Самарқанд вилоятлари, Россия ва Қирғизистондан 1 нафардан. Улардан 6 нафари Россиядан, 2 нафари Қозоғистондан, 1 нафари эса Санкт-Петербург–Тошкент йўналишида чартер рейс билан келишган ва карантинга олинган. Касаллик аниқлангач, шифохонага ётқизилган. Қолган 2 нафари коронавирусга чалинганлар билан мулоқотда бўлиб юқтириб олган.\n3-сонли туғруқ мажмуасидан тузалган 2 нафар аёл эса (27 ёшли ва 24 ёшли) Тошкент шаҳридан бўлиб, коронавирусга чалинганлар билан мулоқот орқали касалликни юқтириб олган.\nБундан аввал Қорақалпоғистон Республикаси ва Самарқанд вилоятида жами 21 нафар бемор тузалиб, Ўзбекистонда жами соғайганлар сони 2586 нафарга етгани хабар берилганди. Шундай қилиб, бугуннинг ўзида 42 нафар бемор тузалиб, соғайганлар сони 2607 нафарга етди.\n16:52, 13.11.2021 111708\n16:53, 12.11.2021 145517\n09:51 Бугун 4143\n09:22 Бугун 4165\n11:54, 04.12.2021 73826\n08:13, 04.12.2021 59955


ИИБ ХОДИМЛАРИ ФЕРМЕРНИНГ ДАЛАСИДА НИМА ҚИЛИБ ЮРИБДИ?\nИжтимоий тармоқларда тарқалган бир видеолавҳада икки нафар формали шахс кўринишидан экин майдони экани билиниб турган ерда фуқаролик кийимидаги кишининг икки қўлтиғидан тутганча қаергадир олиб кетишга чоғланаётгани акс этган. Атрофда бошқа одамлар ва қишлоқ хўжалиги техникаси ҳам кўзга ташланади.\nМаълум бўлишича, ушбу видеотасвир 21 май куни Яккабоғ туманида олинган. Ундаги фуқаро кийимидаги шахс фермер Муродилла Худойназаров экан.\nФермер, деҳқон хўжаликлари ва томорқа ер эгалари Яккабоғ тумани кенгаши раиси Аброр Тўхтамишов изоҳидан шу нарса аёнлашадики, Дархон МФЙ ҳудудида фаолият кўрсатиб келаётган "Худойназаров Муродулла Бобомуродович" фермер хўжалиги 102,1 гектар ер майдонига эга. Шундан суғориладиган ер майдони 96,3 гектар бўлиб, жорий йил 52 гектарга ғалла, 35,8 гектарга чигит қадалган. Ўрганишларда фермер белгиланган режага нисбатан 2,3 гектар кам майдонда чигит эккани аниқланган. Шунингдек, фермер ўзбошимчалик билан ноқонуний равишда 6,1 гектар майдонга беда, 1,4 гектарга эса пиёз эккан.\nФермер эса "Озиқ-овқат маҳсулотларига бўлган эҳтиёж сабаб фермер хўжалигимда бир гектар майдонга пиёз эккандим. Ҳокимиятдан эътироз билдиришгани учун ярмини хом бўлса ҳам йиғиштириб олдик. Аммо қолган 40 сотихи уруғлик пиёз эди, ҳали йиғиб олишга улгурмагандик. ИИБ ходимлари келиб, уруғлик пиёзимни трактор билан пайҳон қилиб ташлади", дея ёзғиради.\nШунинг ўзидан ҳам пайқаш мумкинки, бу ҳолатда фермер харажат қилиб экиб қўйган экини тақдири, иккинчи томон эса белгиланганидан кам экилган чигитни нима қилиб бўлса-да ерга тиқиш учун "курашган".\nБу ерда диққатни тортгани бошқа ҳолат: далада ички ишлар ходимлари нима қилиб юришибди? Уларга томонлардан биридан қандайдир расмий мурожаат бориб тушганми? Улар ишга нимага асосан аралашишган, яна "бош роль"да?! Агар фермернинг ерга ноқонуний муносабати асосланиб, мажбурлов чораси қўлланиши белгиланган бўлса, қани бу ҳақдаги ҳужжат?\nМуддао шуки, фермернинг ишига (аралашишга) қонуний ёндашув тўла шаклланмас, ўртада имзоланадиган шартномани ишлатишга, яъни ҳар қандай хулосага шу ҳужжатда кўрсатилган мажбуриятлар ижросидан келиб чиқиб ҳуқуқий (тўғридан-тўғри эмас) муносабат билдиришга ўтилмас экан, ҳали юқоридаги каби видеотасвирларни кўп кўрамиз.


Сауль Альварес вақтинчалик боксдан четлатилди\n25 март, 2018, 14:30\nНевада штати атлетик комиссияси мексикалик боксчи Сауль Альваресни вақтинчалик жанглардан озод қилди, дея хабар беради Boxing Scene нашри. Бу борадаги иш 10 апрел куни қайта кўриб чиқилади. Аввалроқ бир неча марта бокснинг организмидан тақиқланган модда – кленбутерол топилган эди.\nКомиссиянинг маълумотларига кўра, мексикалик боксчи май ойида қозоғистонлик Геннадий Головкин билан жанг қилиши керак эди. Уларнинг оллдинди жанги 2017 йил сентябрда бўлиб, боксчилар жанговар дуранг қайд этган эди.


Тошкентда инсон ҳуқуқлари фаоли милиция томонидан дўппосланди - BBC O'zbek\nТошкентда инсон ҳуқуқлари фаоли милиция томонидан дўппосланди\nImage caption Елена Урлаева илк бор дўппосланаётгани йўқ...\n"Ўзбекистонда ҳалол ва адолатли сайловлар учун" норасмий жамоат бирлашмаси тарқатган хабарга кўра, Тошкентда ички ишлар ходимлари таниқли инсон ҳуқуқлари фаоли Елена Урлаевани дўппослаганлар.\nҲодиса Тошкентда Шанхай Ҳамкорлик Ташкилотига (ШҲТ) аъзо давлатлар раҳбарлари учрашувидан бир кун олдин юз берган.\nЕлена Урлаеванинг Би-би-си билан суҳбат чоғида айтишича, улар Шанхай Ҳамкорлик Ташкилоти саммити бўлиб ўтиши кутилган Тошкент марказидаги "Форум Саройи" майдонига тўпланиб, "норозилик акцияси" ўтказиш ниятида бўлганлар.\n"Биз (саммит иштирокчилари) эътиборини Ўзбекистонда инсон ҳуқуқлари ҳимоячиларини таъқиб этишларига қаратмоқчи эдик. Лекин мен мўлжалланган жойга етиб бора олмадим," дейди Елена Урлаева.\nБутун аъзои баданим оғрияпти. Аёвсиз дўппослашди, қўлларимни тирнаб ташлашди\nҲуқуқбоннинг даъво қилишича, унинг изига тушган милиция ходимлари уни дўппослашган ва фотоаппаратини тортиб олишган.\n"Бутун аъзои баданим оғрияпти. Аёвсиз дўппослашди, қўлларимни тирнаб ташлашди," - дейди Елена Урлаева. - "Мен кучимнинг борича қичқирдим, одамларни ёрдамга чақирдим, лекин ким ҳам ҳуқуқ тартибот идоралари ходимларига қарши чиқа оларди."\n"Дўппослашлари биринчи марта эмас..."\nЕлена Урлаеванинг айтишича, у милиция ходимлари томонидан биринчи марта дўппосланаётгани йўқ.\n"Неча марта дўппослашганларининг саноғини ҳам унутдим," дейди ҳуқуқбон.\nТаниқли инсон ҳуқуқлари фаоли Елена Урлаева Ўзбекистон ҳукуматининг ашаддий танқидчиларидан бири сифатида танилган.\nҲуқуқбон 2000-йилда беш йилга озодликдан маҳрум этилган, кейинчалик жазо чораси мажбурий даволашга ўзгартирилган.\nЕлена Урлаеванинг ўзи руҳий жиҳатдан соппа-соғ эса-да, жами 11 ой давомида уч марта мажбуран даволашганини айтади.\n"Менга давомли ҳужумлар ва таъқиблар менинг ҳуқуқ ҳимоячиси эканим билан боғлиқ," дейди у.\nЭнди бир ҳафта уйқу бўлмайди, уйга бориш ҳам йўқ\nТошкентлик милиция зобити\nЎзбекистонлик инсон ҳуқуқлари фаолларига кўра, ШҲТ саммити арафасида Тошкентда хавфсизлик чоралари "ниҳоятда кучайтирилган".\n"Кўчалар милиция ходимларига тўла. Ҳар қадамда милиция ходимлари. Бозорлар, савдо дўконлари бутунлай беркитилган. Ҳамма жойга Шанхай Ҳамкорлик Ташкилотига аъзо давлатлар байроқлари осиб ташлашган," дейди ҳуқуқбонлардан бири.\nЎз исми ошкор этилишини истамаган милиция зобитига кўра, Шанхай Ҳамкорлик Ташкилоти саммити арафасида барча ҳуқуқ-тартибот идоралари "казарма ҳолатига ўтган".\n"Энди бир ҳафта уйқу бўлмайди, уйга бориш ҳам йўқ," илова қилади милиция зобити.


С начала работы biznes-daily.uz 7 184 643\nГлавная "ISTE'MOLCHI" Мактаб бозори\nбир ўқувчига мўлжалланган ўқув маҳсулотлари қанчага тушади?\n2017-2018 ўқув йилининг бошланишига ҳам саноқли кунлар қолди. Шу кунларда ота-оналарнинг асосий вазифаси ўқув қуроллари, мактаб жиҳоз ва формалари олишдир. Айни пайтда юртимизнинг барча бозор, дўкон, ёйма раста ва йирик савдо марказларида мактаб бозорлари ташкил этилган.\nХўш, бир ўқувчига мўлжалланган ўқув маҳсулотлари ота-оналар учун қанчага тушади? Мактаб бозорининг сарф-харажати ўқувчи ёки талабанинг таълим даргоҳи (мактаб, лицей, коллеж, ОТМ) ва ихтисослашувига қараб турли миқдорни талаб этади. Масалан, оддий мактабнинг 1-синф ўқувчиси мисолида оладиган бўлсак, ҳаражатлар 500 000 сўмдан 1 000 000 сўмгача бўлиши мумкин. Бунда асосий маблағ боланинг кийимига сарфланади. Маълумки, мактабга илк қадамини қўяётган болажонларга Биринчи Президентимиз Ислом Каримов ташаббуси билан мактаб совғалари ташкил этилган. Совға таркибига мактаб портфелидан тортиб, дафтар, ручка, қалам каби зарур бўлган барча ўқув қуроллари кириб, бунда ўқувчининг ўғил ёки қиз бола эканлиги инобатга олинган. Бу ота-оналарга моддий ёрдам бўлибгина қолмай, балки болажонлар учун давлат томонидан кўрсатилган катта эътибор ҳамдир.\nЭнди ҳисоб-китобимизга қайтсак, 2-синфдан 4-синфгача бўлган ўқувчиларга мўлжалланган канцелярия ашёлари учун 150 000 сўмдан 500 000 сўмгача сарфланади. 5-синфдан 9-синфгача бўлган ўсмирларга мўлжалланган канцелярия ашёлари учун эса 500 000 сўмдан 1 000 000 сўмгача маблағингизни ишлатасиз. Юқори синф ва бошқа таълим даргоҳларининг ўқувчи-талабалари учун 800 000 сўмдан 1 500 000 сўмгача маблағ зарур.\nКанцелярия маҳсулоти ва ўқув қуроллари турли савдо расталарида ўртача қуйидаги нархларда (сифатига қараб) сотилмоқда:\n12 варақли дафтарнинг донаси 250 сўмдан 700 сўмгача;\n36 варақли дафтар 1 000 сўмдан юқори;\n96 варақли дафтар 1 500 сўмдан юқори;\nРасм дафтар (16 варакли) 2 000 сўмдан, (40 варакли) 3 500 сўм;\nКундалик дафтар 5 000 сўмдан 20 000 сўмгача;\nАтлас харита (контури билан) 8 500 сўм;\nМеҳнат дарслиги ашёлари солинадиган сумка 14 000 сўм;\nЖисмоний тарбия кийимлари солинадиган халта 15 000 сўмдан 25 000 сўмгача;\nРучка (ишлаб чиқарувчи ва сифатига қараб) 200 сўмдан 1 500 сўмгача;\nПенал 15 000 сўмдан 50 000 сўмгача;\nҚалам 100 сўмдан 300 сўмгача;\nЕлим турига қараб 1 000 сўмдан юқори;\nТурли чизғичлар комплекти 5 000 сўмдан 20 000 сўмгача;\nОқ қоғоз бир тўплами 30 000 сўмдан юқори;\nЧизмачилик ашёлари (қоғоз, циркуль ва б.) 50 000 сўмгача;\nМактаб портфели 50 000 сўмдан 300 000 сўмгача;\nЎчирғич (500-1 000), рангли қаламлар тўплами (3 000-60 000), рангли бўёқлар тўплами (5 000-20 000), мўйқаламлар (кисточкалар) тўплами (3 000-10 000), қалам тарошлагичлар (500-5 000), китоб жилдлар (5 000), дафтар жилдлар (5 000-8 000), рангли қоғозлар тўплами (3 000-10 000), пластилин (10 000 сўмдан юқори), мактаб қайчи (2 000-5 000), файллар (3 000-10 000), фломастер каби ўқув қуролларига жами (ишлаб чиқарувчиси, тури, ҳажми, сифатига қараб) умумий ҳисобда бир ўқувчига 500 000 сўмдан 1 000 000 сўмгача маблағ талаб этилади.\nЮқорида қайд этилган барча нархлар ўрта ҳисобда (бозор ва дўконларда мавжуд нархлар инобати билан) олинди. Яна шуни таъкидлаш жоизки, Тошкент шаҳри марказий кўчаларидаги ёйма дўконларда мазкур нархлар икки баравар қимматроқ эканлиги аниқланди.\nЭслатма: мактаб бозорига боришдан бир кун олдин энг зарур буюмлар рўйхатини тузиб олишингиз мақсадга мувофиқдир. Буюмларни харид қилаётганингизда иложи борича битта дўкондан олишингизни маслаҳат берамиз. Чунки дўкондор умумий ҳисоб-китобдан чегириб бериши мумкин. Харид қилган нарсаларингизни иложи борича тартиб билан пакет ёки қоғоз қутиларга жойланг. Ҳеч нарса қолиб кетмаганлигига ишонч ҳосил қилинг. Чунки сотувчиларнинг айтишича, гоҳида харидорлар энг майда (масалан: қалам, ручка, турли жилдлар каби) нарсаларни унутиб қолдирадилар.


“Ўзэлтехсаноат” тизимидаги корхоналарда импорт ҳажми қачон камаяди? - Халқ сўзи\n“Ўзэлтехсаноат” тизимидаги корхоналарда импорт ҳажми қачон камаяди?\n17:13 04 Июль 2018 Иқтисодиёт\nФото: Ҳасан Пайдоев / "Халқ сўзи".\nКейинги бир ярим йил ичида мамлакатимизда экспортни рағбатлантириш, бу борада қўшимча қулайлик ва имтиёзлар бериш бўйича кенг кўламли ишлар олиб бориляпти. Натижада ташқи бозорга маҳсулот етказиб бериш ҳажми ортмоқда. Аммо импорт кўрсаткичлари ҳам ўсиб бораётгани саноат тармоқлари, шу жумладан, электротехника жабҳасида маҳаллийлаштириш кўламини кенгайтиришни тақозо этаётир.\nЭкспертларнинг фикрича, бу импорт таркибини ўрганиш ва импортни оптималлаштириш бўйича ишлар етарли даражада ташкил этилмагани оқибатидир. Шу боис Президентимиз раислигида жорий йил 29 май куни бўлиб ўтган видеоселектор йиғилишида экспорт-импорт масаласи муҳокама қилиниб, импортни оптималлаштириш ишлари мутлақо қониқарсиз аҳволда экани жиддий танқид қилинган эди.\nАйни пайтда “Ўзэлтехсаноат” акциядорлик компанияси томонидан тизимда шу каби салбий ҳолатларнинг олдини олиш, маҳаллийлаштириш даражасини ошириш орқали импортни камайтириш бўйича амалий чора-тадбирлар кўриляпти. Тошкент шаҳрида бўлиб ўтган миллий маҳсулотлар ишлаб чиқариш жараёнида маҳаллий хом ашё ресурсларидан самарали фойдаланишнинг долзарб масалаларига бағишланган кўргазмали семинар ҳам айни шу мақсадга қаратилгани билан аҳамиятлидир.\nСоҳа мутахассисларининг айтишича, юртимизда ҳали электротехника саноатининг хом ашё базаси етарли даражада шаклланмаган. Бу эса тармоқ корхоналарининг зарур хом ашё ва бутловчи буюмларга бўлган эҳтиёжини ички ресурслар билан таъминлаш имконини бермайди. Шунинг учун ҳам республикамизда ишлаб чиқарилмайдиган хом ашёлар четдан олиб келинмоқда.\n— 2017 йили тизим корхоналари томонидан умумий қиймати 244,7 миллион АҚШ долларилик, жорий йилнинг январь-май ойларида эса 103,7 миллион долларлик хом ашё ва бутловчи қисмлар импорт қилинди, — дейди “Ўзэлтехсаноат” акциядорлик компанияси бошқаруви раиси вазифасини бажарувчи Алишер Абдуллаев. — Табиийки, бунинг учун катта маблағ сарфланади, унга яна логистика харажатлари ҳам қўшилиб, охир-оқибат маҳсулот таннархига “ўтиради”. Бу эса унинг рақобатдошлигига салбий таъсир кўрсатади. Шунга қарамасдан, тегишли корхона ва ташкилотлар билан ҳамкорликда импортни оптималлаштиришга доир аниқ чора-тадбирлар кўрилмоқда. Бунинг самараси ўлароқ, шу йили импортни 30 фоиз қисқартириш, маиший техникалар экспортини эса 4 баробар оширишни олдимизга бош мақсад қилиб қўйганмиз.\nКўргазмали семинар доирасида “Ўзэлтехсаноат” АК таркибидаги корхоналар томонидан импорт қилинаётган бутловчи қисмлар тақдимотлари ҳам ташкил этилди.


Бунақаси бўлган эмас: Олий судда шикоятчилар...\n06.03.2020 20:34 0 1930\nШикоятчи қайси даргоҳда қучоқ очиб кутиб олинган? Гул билан-чи?\nБугун, 6 март куни Олий судга мурожаат қилган шикоятчи аёллар ёппасига гул билан қарши олинди! Бунинг боиси, 8 март — Халқаро хотин-қизлар куни экани маълум. Бироқ шу чоққача бунақа байрамлардан қанчаси ўтди, илло олий маҳкама остонасини хатлаган бирор шикоятчи аёл гул билан чиққан эмас.\nМурожаатчилар қуйи босқич судларининг қайсидир қарори ёки ҳукмидан норози бўлиб келгани тайин. Йўқса, бу даргоҳ остонасига қадам босиш қайда?! Уларнинг шикоятлари белгиланган тартибда кўриб чиқилиб, якунда қонуний тўхтамга келиниши бор гап. Ҳозир гап бунда эмас.\nГап кўрсатилаётган эътиборда!\n...Ана, қабулдан бир онахон чиқиб келди. Қўлида гул. Ҳайратдан қисиқ кўзлари катта очилган. Танишдик. Мунаввархон ая. Андижонлик. Ҳаётнинг аччиқ-чучугини керагидан ортиқ тотган онахон саксондан (!) ўтибди. Айтишича, икки фирибгар эркак чув тушириб, биносини ўзиники қилиб олибди. Вилоятда муаммо ҳал бўлмагач, Олий судга келибди. «...Қабулга кириб, менга Мўминжон керак, дедим, бу ерда «Мўминжон» ишламайди, дейишди аввалига. Вой, нега ишламас экан, қорачадан келган, сочлари тикка-тикка одам бор экан-ку, ўша, деганимдан кейин, э, онахон, «Мўминжон» эмас, «Холмўмин» денг, фамилияси Ёдгоров, олдиларида одам бор, чиқсин, сўнг кирасиз, дейишди. Қабулга кирсам, ўша одам ёрдамчилари билан ўтирган экан, ҳасратимни эшитгач, хўп, онахон, ҳаммасини қонуний кўриб чиқамиз, дейишди ва... байрамингиз билан деб, қўлимга гул берасми?!»\n...Қабулдан чиқаётган мурожаатчи аёлларни кузатиш анча мароқли бўлди, рости: тунд юз билан кириб, очиқ чеҳра билан чиқяпти... Ҳалигина, қабулга кирмасидан аввал инжиқланаётган боласини жеркиб-жеркиб турган жувон ичкаридан қўлида гул билан чиқаркан, фарзандини бошқача эркалатишга тушсами?!\nШугина эътибор бошига синов тушган мурожаатчининг кўнглига малҳам бўлмайдими?\nШу кичик эътиборнинг ўзи қабулга келган фуқаронинг судга нисбатан ишончини орттирмайдими?\nЭътибор ва яхши муносабатнинг катта-кичиги бўлмайди, деганлари шу бўлса керак.\nаёллар Олий суд\nҲуқуқ Кеча, 19:06


Покистонлик Нобель мукофоти совриндори Малала Юсуфзай Ливанда суриялик қочқинлар учун мактаб очди\n14:56 / 15.07.2015\nПокистонлик ҳуқуқ ҳимоячиси, 2014 йили тинчлик бўйича Нобель мукофотини олган Малала Юсуфзай Ливанда суриялик қочқинлар учун мактаб очди. Daily Mail нашрининг ёзишича, покистонлик пуштун қиз Ливанда айни пайтда вояга етганини ҳам нишонлади.\n“Мен бекорга Бекаъ водийсидаги қочқинлар лагерини танламадим. Мен туғилган кунимни суриялик опаларим ва сингилларим ичида кутиб олмоқчи эдим. Мен уларнинг қисматини енгиллаштиришга ҳаракат қиламан”, – деди Юсуфзай мактабнинг очилиш маросимида.\nЮсуфзайнинг сўзларига қараганда, у ўз сафарини “қуролли ихтилофлар туфайли мактабга бора олмайдиган 28 млн болалар олдидаги бурч” туфайли амалга оширган.\n“Ливандан туриб барча давлатлар етакчилари ва ҳукуматлари хабар йўлламоқчиман: маблағни ўқларга эмас, китоб ва дарсликларга ажратинг”, – деди ҳуқуқ ҳимоячиси.\nМалалани Байрутга Кайёний жамғармаси таклиф қилди. Ташкилотни тоғли друзлар жамоаси етакчиси Валид Жумблатнинг рафиқаси Нура Жумблат бошқаради. Жамғарма Ливанда турган ярим миллион суриялик қочқин болаларга ғамхўрлик қилиб келмоқда.


Лукашенко беларус-ўзбек ҳамкорлигига оид келишувларга содиқ эканини билдирди\nБеларусь президенти А.Лукашенко (ч) шу йил сентябрида расмий ташриф билан Тошкентга келганди.\nБеларус президенти Александр Лукашенко Ўзбекистон билан ҳамкорликни ривожлантириш тўғрисидаги битимларга содиқ эканини тасдиқлади. Бу ҳақда у, БЕЛТА ахборот агентлигининг хабар қилишича, Ўзбекистон президенти ҳузуридаги Хавфсизлик кенгаши котиби Виктор Маҳмудов билан учрашув чоғида билдирган.\n“Ўзбекистон президенти билан келишувларимиз биз учун табаррукдир. Биз зиммамизга олган мажбуриятларни албатта бажарамиз”, деган А.Лукашенко ўтган икки йил ичида икки давлат сўнгги 20 йил ичида босиб ўтолмаган йўлни босиб ўтганини урғулаган.\nЛукашенко ўз мамлакати Ўзбекистон билан кадрлар тайёрлашдан тортиб қуролланишгача бўлган тажрибаси билан ўртоқлашишга ҳозирлигини билдирган.\nЎз навбатида, Виктор Маҳмудов икки мамлакатнинг ҳарбий-техник соҳадаги ҳамкорлигида ижобий силжишлар кузатилаётганини қайд этди.\nЎзбекистон президенти ҳузуридаги Хавфсизлик кенгаши котибининг Беларусга сафари 22 октябрдан 25 октябргача давом этади.\nБеларусь президенти шу йил сентябрида расмий ташриф билан Тошкентга келганди. Бу А.Лукашенконинг сўнгги 24 йил ичида Ўзбекистонга илк сафари бўлган.


Хотин-қизлар муаммолари қачон камаяди? » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Хотин-қизлар муаммолари қачон камаяди?\nТуманлардаги хотин-қизлар қўмитасининг қайси бирига борманг раисани идорасида ўтирганини кам учратасиз.\nУ албатта бирор маҳалла ё қишлоққа чиқиб кетган, уйма-уй юрган, бирор эҳтиёжманд аёлнинг муаммосини ҳал этиш учун қаергадир чиққан бўлади. Идораси эшиги олдида ҳам камида беш-олти аёл муаммоси билан кутиб турган бўлади.\nҒаллаорол тумани хотин-қизлар қўмитаси раиси Шарофат Сафарова билан учрашувга олдиндан келишиб борган бўлсак-да, суҳбат орасида мурожаат учун келган аёлларнинг бир нечтасини қабул қилишига тўғри келди.\n– Эҳтиёжманд, кўмакка муҳтож хотин-қизлар муаммоси билан доимий шуғулланяпсизлар. Гарчи бундан бошқа ишлар ҳам кўп бўлишига қарамай ҳар бир аёлнинг дардини тинглаш, унинг муаммоси қайси идорага тегишли бўлишидан қатъий назар ҳал этиб бериш кундалик ва асосий вазифаларингизга айланган. Шундай экан, нега муаммоли аёллар, оилалар камаймаяпти? Мана, ҳозир эшигингиз олдидаги опа нега айнан сизнинг ҳузурингизга келган?\n– Кундалик ишимиз навбатдаги эҳтиёжманд оилага кўмак беришдан бошланади, – дейди Шарофат Сафарова. – Опа ёлғиз яшайди. Уйида электр токи ўчиб қолган экан, тармоқ идорасига мурожаат қилган, бироқ электрмонтёрлар келмаган. Маҳалла фуқаролар йиғинига айтса ҳам бўларди, улар ҳам опани ёлғизлатиб қўймаган. Аммо маҳалла идорасига қараганда бизга яқинроқ жойда яшайди. Кўмак беришимизни билиб келади. Эрталабдан электр тармоғи идораси раҳбарининг ҳам “асабини бузишимга” тўғри келди. Айбдор улар албатта. Кеча айтган экан. Вақтида ҳал этиб қўйса опа бизга мурожаат қилиб келмас эди.\nЁрдамга муҳтож хотин-қизлар биттами, бир нечтами, барибир хотин-қизлар қўмитаси биринчи навбатда шу масала билан шуғулланиши кейинги пайтда оддий тартибга айланди. Бугунги куннинг талаби ҳам, ҳукуматимиз томонидан қўмита олдига қўйилган вазифа ҳам шундай ишлашни тақозо этаётир.\n“Нега муаммоли аёллар камаймаяпти?” деган саволингизга келсак, муаммоларнинг аксариятини ўзимиз аниқлаяпмиз. Барча ҳудудий секторларда тузилган ишчи гуруҳлар аъзолари уйма уй юриб муаммоларни ўрганмоқда. Ишчи гуруҳ таркибида бизнинг вакилимиз ҳам албатта иштирок этади. Айтишга вақти бўлмаган ёки кимга айтишини билмай ўтирган аёл “Нима муаммонг бор?” деб сўрагандан кейин дардини айтади-да.\nИлгари ҳам аёлларнинг муаммолари ўрганилган. Аммо ҳеч ким ҳар бир аёлнинг аниқ муаммосини ҳал этиш учун масъул бўлмаган. Бугун эса ишнинг тартиби ўзгарди. Энди ҳар бир аёлнинг муаммоси алоҳида ўрганилмоқда. Оиладаги муаммонинг асосий юки уй бекаси зиммасига тушади. Эр ишсиз, оилада етишмовчилик бўлса биринчи навбатда аёл қийналади. Ота ишда, болаларнинг тарбияси билан она шуғулланади. Боғча бўлмаса, мактабда таълим яхши йўлга қўйилмаган бўлса, яна онага муаммо туғилади. Сув, газ, электр таъминоти яхши бўлмаса энг кўп қийналадиган ҳам аёл. Маиший турмушдаги ҳамма қулайликни ҳам, ноқулайликни ҳам биринчи бўлиб ўз ҳаётида ҳис этадиган зот бу - аёл.\nАёл ишдан, болалардан, уйнинг супир-сидиридан, ошхонадаги куйдир- пиширдан бироз вақт топиб ўзига ҳам қараши керак. Маҳаллада, қишлоқда тикувчи, салон деган хизматлар бўлмаса бу ҳам муаммо. Аёлнинг ишлаши – оиланинг фаровонлигига хизмат қилади. Аёлларбоп иш жойи топиш эса яна бир муаммо. Хуллас, турмушнинг майда ташвишлари кўринган бу ишларнинг ҳаммасини бугун умумлаштириб “ижтимоий муаммолар” деб атаймиз. Ижтимоий соҳани ривожлантириш эса энг катта вазифа.\nИлгари уларнинг ўзлари бизга келиб муаммолари билан мурожаат қилган бўлса, бугун биз уйма уй, кўчама кўча юриб, ишхоналарига бориб “нима муаммонг бор” деб сўраяпмиз. Аввал ўзи келиб мурожаат қилишга истиҳола қилган аёл бориб сўрагандан сўнг дардини айтади-да. Мана нима учун аёлларимизнинг муаммоси тугамайди.\nДунёнинг машҳур давлат арбобларидан бири Индира Ганди 70-йилларда “Ҳиндистоннинг 1 миллиард одами бор, демак 1 миллиард муаммоси бор” деган экан. Туман аҳолисининг 83 минг 400 дан зиёдини хотин-қизлар ташкил этади. Демак, шунча муаммо бор. Чунки ҳар бир хотин-қизнинг орзу армонлари, ташвиш ва қувончларига шерикмиз.\n– Демак, хотин-қизларнинг хоҳиш истаклари асосида иш олиб борилса, ижтимоий муаммолар ҳам чексиз давом этаркан-да?\n– Асло ундай демоқчи эмасман. Аёлларнинг яхши яшаш, яхши ҳаётни орзу қилиши табиий ва бунинг ҳеч ёмон томони йўқ. Бироқ, бизнинг фаолиятимиз аёлларнинг тор доирадаги орзу ҳавасларини эмас, хотин-қизларни қўллаб-қувватлаш, уларнинг ҳуқуқлари ва қонуний манфаатларини ҳимоя қилиш, шунингдек, мамлакатнинг ижтимоий-сиёсий ҳаётида уларнинг роли ва фаоллигини ошириш масалаларида давлат сиёсатини амалга оширишдир.\nБу вазифа хотин-қизларнинг мақомини, маънавий ва интеллектуал салоҳиятини ошириш, уларнинг ҳуқуқ ва манфаатларини таъминлаш, ҳуқуқий маданиятини, оила ва жамиятдаги ролини ошириш, давлат ва жамоат ташкилотларини жалб этган ҳолда ёш оилаларни ижтимоий қўллаб-қувватлаш, улар учун муносиб ҳаёт шароитини яратишдек тадбирлар мажмуини ўз ичига олади. Аниқ тизимга бирлаштирилган мазкур вазифани хотин-қизлар қўмитаси фуқаролик жамияти институтлари, давлат ҳокимияти ва бошқаруви органлари билан ҳамкорликда амалга оширмоқда.\nБу вазифанинг тизимли амалга оширилаётгани, туманда оналар ва болалар саломатлигини муҳофаза қилишга қаратилаётган эътибор самарасида кейинги йилларда аёллар ва болалар ўртасида турли касалликларга чалиниш даражаси кескин камайди. Бу оилада тиббий маданиятни ошириш, қариндошлар ўртасидаги никоҳларнинг олдини олиш бўйича олиб борилаётган маърифий тарғибот ишларининг амалдаги самараси албатта.\n– Бу ишларнинг ичида энг муҳими – аёлларни иш билан таъминлаш бўлиб қолаётир. Айнан муаммоларнинг кўпи ҳам шу масалага боғлиқ бўлса керак?\nАлбатта, оила мустаҳкам бўлиши учун унинг иқтисоди ҳам соғлом бўлиши керак. Шундан келиб чиққан ҳолда хотин-қизларни иш билан таъминлаш, аёлларни тадбиркорликка жалб қилиш, уй меҳнати ташкил этиш, иш ўринлари очишга алоҳида эътибор қаратилмоқда. Туман бўйича жорий йилнинг ўтган даврида 1 минг 110 нафар хотин-қиз иш билан таъминланди. Жумладан, 303 нафар аёл турли корхона ва ташкилотларга ишга жойлаштирилди, 30 нафар аёл ипак қурти боқишга жалб этилди, 777 нафари тадбиркорлик, жамоат ишлари, уй меҳнати, касаначилик йўналишларида иш билан таъминланди.\nШу даврда туманда тадбиркорлик фаолияти билан шуғулланаётган хотин-қизлар сони 405 нафарга етди. Тадбиркор аёллар учун жами 5 миллиард 200 миллион сўмликдан зиёд, шу жумладан, 4 миллиард 816 миллион сўмлик тижорат банклари, 432 миллион 600 минг сўм Хотин-қизларни қўллаб- қувватлаш жамоат фонди кредитлари ажратилди.\nТуманда 127 нафар оғир турмуш шароитида яшаётган хотин-қиз рўйхатга олинган. Улардан ногиронлиги бўлган 6 нафари уй-жой, 15 нафари Хотин қизларни қўллаб-қувватлаш фонди томонидан ногиронлик аравачаси, 13 нафари реабилитация воситалари билан таъминланди. 24 нафари тиббий кўрикдан ўтказилди, 20 нафарига моддий ёрдам кўрсатилди.\nШу ўринда юқорида тилга олинган муаммоларнинг тугамаслиги ҳақидаги фикрга тўхталмоқчиман. Ишсиз аёлларимиз камаймоқда, ногиронлиги бўлган аёллар ижтимоий ҳимояга тўлиқ қамраб олинаётир. Демак, ижтимоий муаммоларимиз ҳам камаймоқда. Бу ҳукуматимиз томонидан хотин-қизлар билан ишлаш тизимининг такомиллаштирилаётгани натижасидир.\nПрезидентимиз раҳнамолигида жойларда маданий, маиший хизмат кўрсатиш сифатини, газ, сув, электр энергияси таъминотини яхшилаш, мактабгача таълим муассасалари сонини кўпайтириш бўйича кенг кўламли ишлар амалга оширилмоқда. Бу ўз навбатида хотин-қизларнинг турмушини янада яхшиланишига хизмат қилаётир.


Москвада 5 аёлни ўлдирганликда айбланаётган ўзбекистонликка нисбатан тергов якунланди\n28 ноябр 2020, Тошкент вақти: 13:12\nРоссия тергов қўмитаси Москва шаҳри ва вилоятида беш нафар аёлни ўлдирганликда айбланаётган Ўзбекистон фуқароси Б. М.га нисбатан тергов якунланганини маълум қилди.\nРасмий маълумотда билдирилишича, Б. М., қотилликларни 2015 йилнинг январ-апрель ойлари оралиғида кимсасиз жойлар ва хиёбонларда амалга оширган.\nЖумладан, у 2015 йилнинг 17 мартида Измайлово паркида ити билан сайр қилиб юрган нотаниш 35 яшар аёлни учратган. Атрофда одамлар йўқлигига ишонч ҳосил қилгач, аёлнинг юрак қисмига икки марта пичоқ урган, жабрдийда ҳодиса жойида вафот этган", - дейилади қўмита хабарида.\nҚотил ҳар сафар қурбонларини пичоқлаб ўлдирган ва уларни талаган.\nУ бир йил давомида қўлга олинишидан қўрқиб, хориж мамлакатларидан бирида яшаган. 2017 йилда халқаро қидирувда бўлган Б.М., қўлга олинган ва Москвага экстрадиция қилинган.\nЭкспертиза жараёнида психологлар ва бошқа мутахассислар, Б.М., руҳиятида муаммолар мавжуд деган хулосага келган. Экспертларга кўра,у аёлларга нисбатан шахсий адоватда бўлган.\nТергов қўмитаси айбланувчи дастлабки терговдаёқ ўзига билдирилган айбловни тан олганини иддао қилмоқда. Жиноят иши тасдиқланган айблов хулосаси билан судга юборилди.


Нью-Йоркда Ўзбекистондаги аёллар стерилизацияси муаммоси муҳокама этилади\nЧоршанба куни, Нью-Йорк вақти билан 18.00да Очиқ жамият институтида бўладиган муҳокамаларда Ўзбекистонда аёлларнинг ўз ихтиёрига қарши бичилаётганини ўрганган журналист Наталья Антелава ҳамда Ўзбекистоннинг мажбурий меҳнатга асосланган давлат тизими ҳақидаги ҳисобот муаллифларидан бири, “Cotton Campaign” гуруҳи вакили Мэттю-Фишер Дали ўз тадқиқотлари билан ўртоқлашади.\nЎзбекистонда туғиш ёшидаги аёлларнинг ўз ихтиёрларига қарши бичилаётгани ҳақидаги ҳужжатли фильм муаллифи, Би-Би-Си журналисти Наталья Антелава Очиқ жамият институтида ўтказиладиган анжуманда “Ўзбекистондаги аёлларнинг мажбурий стерилизацияси” мавзусида ҳозирлаган ҳисоботини тақдим этади.\nЎзбекистонда ўн минглаб аёлларнинг мажбурий бичилгани ҳақида Антелава ўтказган тадқиқот стерилизация қилинган ўзбекистонлик аёллар, шифокорлар, гинеколог мутахассилар ҳамда Соғлиқни сақлаш вазирлигининг икки нафар мулозими билан ўтказилган суҳбатларга асосланади.\nЖурналист қўлга киритган ҳужжатларга кўра, Ўзбекистон ҳукумати сўнгги 13 йил ичида туғиш ёшидаги аёлларни бичиш дастурини амалга ошириб келмоқда.\nҲисоботга кўра, Ўзбекистонда шифохоналарга аёлларни бичиш бўйича квоталар белгиланган ва бундан мақсад Ўзбекистонда аҳоли сонининг ўсишини тўхтатиш экани айтилади.\nНаталья Антелава мазкур муаммони яқиндан ўрганиш учун ўтган йили Қозоғистондан Ўзбекистонга учиб борган.\nЛекин, у Тошкент аэропортидан киритилмай, Олмаотага қайтариб юборилганди.\nНаталья Антелаванинг ишонишича. Ўзбекистонда аёлларни стерилизация қилиш ҳозир ҳам давом этмоқда.\nЎзбекистон расмийлари эса мамлакатда аёллар мажбурий стерилизация қилинаётганини рад этиб келадилар.\n“Cotton Campaign” гуруҳи фаолларидан бири Мэттю-Фишер Дали эса Очиқ жамият институтида бўладиган тадбирда Ўзбекистонда 2013 йилги пахта мавсумида болалар ва давлат ишчиларнинг мажбурий меҳнатга жалб этилгани ҳусусида ҳозирлаган ҳисоботи билан ўртоқлашади.\nҲисоботда таъкидланишича, Ўзбекистонда ҳар йили бўлгани каби бу йилги пахта мавсумида ҳам бир миллиондан зиёд ўзбекистонлик, жумладан ёш болалар, мактаб ва коллеж ўқувчилари, талабалар ҳамда давлат хизматчилари дала меҳнатига жалб этилган.\nҲисоботда бу йилги пахта мавсуми камида 11 боланинг ўлимига сабаб бўлгани айтилади.\n-Ўзбекистонда ҳар йили талабалар ўқишдан ҳайдалиш, давлат ишчи-ҳизматчилари эса ишдан ҳайдалиш таҳдидлари остида пахта теришга мажбурланади. Яъни Ўзбекистонда болалар ва давлат ҳизматчиларини меҳнатга мажбурловчи давлат тизими шаклланган, - дейди 2012 йилда Ўзбекистон пахта далаларини кезиб, мажбурий меҳнат муаммосини ўрганиб қайтган Мэттю-Фишер Дали.\nБу йил илк бор Ўзбекистонга Халқаро Меҳнат ташкилоти кузатувчиларига пахта мавсумидаги мажбурий меҳнат муаммосини ўрганишларига рухсат берилди. Ўзбекистон расмийлари эса мамлакатда болалар пахта теришга мажбурланишини рад этиб келишади.


Ўзбекистон блогерларга лицензия жорий қилмайди - BBC News O'zbek\nЎзбекистон блогерларга лицензия жорий қилмайди\nЎзбекистон Матбуот ва Ахборот агентлиги мамлакатда блогерлик фаолияти учун махсус лицензия жорий этиш режасидан воз кечганини айтган.\n"Новости Узбекистана" нашрининг Агентлик лицензиялаш департаменти раҳбари Артур Кандан иқтибос келтиришича, бу каби қарор "мамлакат ичкарисидаги блогерлик фаолиятини мураккаблаштирмаслик" мақсадида қабул қилинган.\n"Яқин келажакда бу борадаги қонунчиликка ўзгартириш киритиш режаси йўқ", - деб айтган мулозим.\nУнинг сўзларига кўра, агентлик блогерлар учун Россиядаги каби алоҳида лицензия жорий этиш масаласини муҳокама қилган, аммо ҳозирча лицензиялашга эҳтиёж йўқ, деган хулосага келган.\nЎзбекистонда блогерлик фаолияти "Ахборотлаштириш тўғрисида"ги қонун доирасида тартибга солинади.\nҚонунга "блогерлик" ибораси илк бор 2014 йилда киритилган.\nЎзбекистон ичкарисида сиёсий мавзуда эркин қалам тебратадиган блогерлар, деярли йўқ ҳисоб\nУнда очиқ манбалардан қўлга киритилган ахборотни тарқатаётган шахснинг масъулияти белгилаб берилган.\nИсмини очиқлашни истамаган ўзбек блогерларидан бирининг Би-би-сига айтишича, қонунда блогер оммавий ахборот востасига тенглаштириб қўйилган ва у ҳам барибир тарқатган ахбороти учун қонун олдида жавоб беради.\n"Бизда интернет ОАВми-йўқми, деган саволнинг жавоби йўқ. Шунинг учун ОАВга чиқарилаётган ҳар нарса текширилиши керак, деган важ билан исталган одамни жавобгарликка тортиш мумкин", - дейди ўзбекистонлик блогер.\nZiyouz портали асосчиси Давронбек Тожиалиевга кўра, расмийларнинг блогерларни ҳозирча лицензияламаслик қарорини мамлакат ичкарисидаги блогерларнинг ҳокимият ва жамиятга таъсири чеклангани билан тушунтириш мумкин.\n"Ўзбекистонда блогерлик ҳали Россия ва ғарб давлатлари каби яхши ривожланмаган. Яъни блогерларнинг таъсир кучи деярли сезилмайди. Ўзбек блогерларининг аудиторияси у қадар катта эмас. Балки шунинг учундир, уларнинг фаолияти учун лицензия талаб қилинмайди. Лекин бу ҳам вақтинча, деб ўйлайман. Блогерлар бевосита ҳокимият ва жамиятга таъсир кўрсата оладиган ҳолга келса, лицензия олиш талаб қилинса керак", - дейди Давронбек Тожиалиев.\nУнинг сўзларига кўра, ижтимоий-иқтисодий соҳада бошланган ўзгаришларга қарамай, эркин блогерлик ҳақида гапиришга ҳали эрта.\n"Ҳақиқий маънодаги эркин блогерликка эришиш учун аввал холис ва профессионал интернет журналистикани шакллантириш керак. Ўзбекистон ичкарисида сиёсий мавзуда эркин қалам тебратадиган блогерлар, деярли йўқ ҳисоб. Иқтисодий-ижтимоий мавзулар бемалол", - дейди у.\nМаҳаллий блогерларнинг фикрича, Ўзбекистонда блогерлик фаолиятининг у қадар ривожланмаганига асосий сабаб блогерларнинг ўз блоглари орқали иқтисодий фойда кўрмаслигидир.\nСўнгги пайтларда Ўзбекистондаги интернет нашрларнинг хабарларни ёритишда бир қадар фаоллашгани кузатилади.\nАммо бу каби фаоллик ҳозирча босма матбуотда кўзга ташланаётгани йўқ.\nЎтган ҳафта Хоразмга сафари чоғида Президент давлат телеканалларини "телевизорда ҳар куни корейс билан Ҳиндистонни киносини кўрсатавермасдан", долзарб муаммоларни кўтариб чиқишга чақирган.\nАйрим маҳаллий журналистларнинг тахминларича, матбуот қаттиқ назорат қилинадиган Ўзбекистонда айни соҳа учун масъул агентликнинг блогерларни лицензияламаслик қарори Президент Мирзиёев бошлаган ислоҳотлар билан боғлиқ бўлиши мумкин.\nАммо уларга кўра, матбуот соҳасида жиддий эркинлаштириш жараёнларининг бошланиши сиёсий соҳада кенг кўламли ислоҳотларнинг ўтказилишига боғлиқ.\nПрезидент Мирзиёев ҳозирга қадар сиёсий соҳада ҳам ислоҳотларнинг бошланишига ишора қилмаган.\nЎтган ой Ўзбекистон Сенати раисининг ўринбосари Содиқ Сафоев иқтисодий соҳада ислоҳотлар ўтказиш зарурати "сиёсий тизимни янгилашни тақозо қилаётганини айтган.\nУнинг сўзларига кўра, инсон ҳақларини ҳимоя қилмасдан ва бошқарувни шаффофлаштирмасдан туриб, иқтисодий ўсишга эришиб бўлмайди.\n"Бу кимгадир ёқиш ёки халқаро ташкилотлар олдида ҳисобот бериш учун қилинаётгани йўқ. Сиёсий ислоҳотларни кейинга қолдириш жиддий муаммоларни келтириб чиқариши мумкин", -деб айтган Сенат мулозими.


БМТ: Ўзбекистонда инсон ҳуқуқларига риоя қилиш тизими юқори даражада\nБМТнинг доимий мувофиқлаштирувчиси Стефан Приснернинг таъкидлашича, Ўзбекистонда демократиянинг асосий жиҳатларидан бири муваффақиятли амалга оширилмоқда. Халқаро ташкилот вакилининг сўзларига кўра, МДҲга аъзо давлатда бу борада самарали иш қилинмоқда, инсон ҳуқуқларини таъминлаш тизими яхши йўлга қўйилган.\nПриснер қайд этганидек, деб ёзади сa-news, Ўзбекистонда мустақилликка эришилгач, ҳукумат томонидан инсон ҳуқуқ ва манфаатларини таъминлаш механизми фаол ривожлантирилган. Миллий қонунларни ўзгартириш ва уларнинг ижросини назорат қилиш мамлакат ва фуқаролар фаравонлигида акс этади.\nБМТ вакили, шунингдек, мустақил Ўзбекистоннинг Биринчи Президенти Ислом Каримов шахсиятини алоҳида эътироф этган. Приснернинг айтишича, Каримов нафақат ўз мамлакатида инсон ҳуқуқлари ҳимоячиси бўлган, балки бутун дунёда таъминлашга фаол иштирок этган.\nБМТ Ўзбекистон Ислом Каримов инсон ҳуқуқлари


“Ақлли бекат”лари аҳоли хизматида – Сурхон тонги\n2021 йил 24 Сентябр, Жума\nБош саҳифа / Жамият / “Ақлли бекат”лари аҳоли хизматида\n“Ақлли бекат”лари аҳоли хизматида\nИюл 13, 2018\tЖамият Изоҳ қолдириш 1,017 Кўрилди\nТермизлик Тўхтагул момо Ғуломова бу йил саксон ёшни қаршилади. Унинг кўз ўнгида шаҳарнинг қарийб 70 йиллик, яъни ўтган асрнинг эллигинчи йилларидан бугунги кунгача бўлган қиёфаси бирма-бир гавдаланиб туради.\nИкки томони қамишзор, тез-тез қум барханлари бекитиб қўядиган, арава ва машина изи билиниб турадиган чанг йўллар бугунги кунда чиннидек асфальтланган, кўпқатновли, тротуарларга эга, чеккаларида анвойи гуллар экилган серқатнов кўчаларга айланди. Онахон бирор манзилга борар бўлса, яёв йўлга чиқиб, кейинги йилларда, тез суратларда рўй бераётган шаҳардаги кенг миқёсли ўзгаришларни томоша қилиб завқланади. Хотиралар уйғонади.\nАммо беқиёс ўзгаришлар рўй бераётган бўлса-да, Термизнинг саратондаги тухумпишар тафти, жазирамаси ҳамон ўзгармаган. Тўхтагул момо бунга ўрганган, аммо кексалик йўлда ўз ўрнини билдириб, иссиқ ҳаво анчагина толиқтираётган эди. Набираси йўл ёқасидаги бекатлардан бирига етаклади. Кўча ёқаларида шу кунларда бир-биридан бежирим бекатлар қурилибди. Нафақат ташқи кўриниши чиройли, балки ичкариси ҳам роҳати жон экан. Салқин, юмшоқ ва ойнаванд жой. Номи ҳам янгича — “Ақлли бекат”.\nВоҳа марказида худди шундай иккита инновацион жамоат транспорт бекати фойдаланишга топширилди. “Ақлли бекат” деб номланган замонавий бекатларда иситиш ва совутиш тизимлари, жамоат транспортининг ҳаракат жадвали, атроф-муҳит мониторинги учун сенсор, бепул Wi-fi интернет тармоқлари ўрнатилган.\nТермиз — серқуёш манзил. Бекатда қуёш энергиясидан фойдаланиб, электр қуввати ишлаб чиқарувчи панеллар ҳам ўрнатилган. Ёриткич ва бошқа қурилмаларнинг барчаси шу йўл билан олинган энергия ҳисобига ишлайди. Шундан келиб чиқиб, бекатларда қуёш панеллари ҳам бўлиб, бу панеллардан олинадиган энергия бекатнинг ёриткичлари ва USB электр тармоғи нуқталарини автоном электр энергия- си билан таъминлаш имконини бераётир. Бекатларга аҳолига қулайлик учун банк тўлов терминаллари ҳам ўрнатилган. Пойабзалларни тозалаш ускуналари эса йўловчиларнинг саранжом-саришта юришларига, жамоат транспортининг озода сақланишига хизмат қилади. Бекатлар атрофи ойнаванд, инновацион лойиҳа асосида. Шу ойналар кеч тушгач катта экран вазифасини бажаради. Уларда турли ижтимоий ва тижорат реклама роликлари намо- йиш этилади. Бу роликларни бекатни ичидан ҳам, ташқарисидан ҳам томоша қилиш имкония- ти мавжуд.\nКейинчалик бундай бекатлар вилоятдаги бошқа шаҳар ва туманларда ҳам қурилиши белгиланмоқда.\nТермиз шаҳар ҳокимлиги томонидан воҳа марказининг ўзида яна 50 та “Ақлли бекат” барпо этилиши режалаштирилган. Айни кунларда эса яна 8 та ана шундай замонавий бекатнинг қурилиш ишлари давом этмоқда.\nОлдинги Бетакрор мажмуа\nКейинги “Кумуш тола” жаҳонга чиқди\nТолҳа ибн Абдурроҳман ибн Авф ўз замонасида Қурайшнинг энг саховатли кишиси эди. Бир куни унга …\nФеврал 13, 2018\t9,583\nМай 15, 2018\t5,648\nАпрел 27, 2018\t5,615\nМарт 9, 2018\t5,004\nФеврал 27, 2017\t4,424\nшамол: 1км/с NNW\nНоқонуний йўловчи ташиш нега кўпаймоқда?\nБанкротлик – йўлнинг охири эмас\nНоябр 17, 2018\nЁшлар Сангардакка саёҳат қилишди\nФеврал 9, 2017\nФарғонада анорчилик ривожланмоқда\nФеврал 19, 2019


«Севилья» «Реал Сосьедад»ни йирик ҳисобда енгиб, турнир жадвалида «Барселона»ни қувиб ўтди\n09:34 / 08.01.2017\n«Севилья» Испания чемпионатининг 17-турида «Реал Сосьедад» билан ўйнади. Сан-Себастьяндаги «Аноэта» стадионида кечган учрашув меҳмонларнинг 4:0 ҳисобидаги ғалабаси билан якунланди.\nЎйиннинг 25-дақиқасида Виссам Бен-Йеддер ҳисобни очди. 4 дақиқа ўтиб у жамоасининг ҳисобдаги устунлигини оширди. Иккинчи бўлим ўрталарида Пабло Сарабия «Севилья» учун яна бир гол урди. Ўйиндаги охирги гол 83-дақиқада Бен Йеддер ҳисобига ёзилди - 4:0.\n«Севилья»нинг очколари эндиликда 36тага етди ва бу жамоа турнир жадвалида ҳозирча «Барселона»ни (34 очко) қувиб ўтиб, иккинчи ўринга жойлашди. Каталонияликлар тур учрашувини бугун «Вильярреал»га қарши ўтказади. Турнир жадвалида биринчи ўринни «Реал» 40 очко билан эгаллаб турибди, бу жамоа битта захира ўйинига эга. «Реал Сосьедад» эса 29 очко билан олтинчи ўринда қолмоқда.\nРеал Сосьедад – Севилья 0:4 (0:2, 0:2)\nФОТО: Севилья — 2018 йилнинг энг яхши саёҳат шаҳри\nЛа Лига. "Барселона" "Севилья"ни енгиб, "Реал"дан 11 очко ўтиб кетди\n«Атлетико» яна ғалаба қозона олмади, «Севилья» ниҳоят ғалабага эришди (Ла Лига турнир жадвали)\nЛа Лига. "Барселона" 2-дақиқада киритилган гол эвазига ғалаба қозонди\nЛа-лига. "Севилья"да ишончли ғалаба, "Атлетико" очко йўқотди


Бухоро — Minbar\n13 авг 16:40 Янгиликлар\nНукус, Термиз, Бухоро осмони хориж авиакомпаниялари учун очилди. Шавкат Мирзиёевнинг 13 августдаги фармони билан ушбу шаҳарлардаги халқаро аэропортларда «очиқ ... ва «Термиз» халқаро аэропортларида «бешинчи ҳаво эркинлиги», «Бухоро» аэропортида хорижий давлатлар фуқароларини ташишда «бешинчи ҳаво ...\n15 июн 19:07 Янгиликлар\nБухоро вилоятини хотин-қизлар билан ишлаш йўналишида намунали ҳудудга айлантириш бўйича ҳукумат қарори қабул қилинди. Қарор билан 2019 йилда ... бўйича ҳукумат қарори қабул қилинди. Қарор билан 2019 йилда Бухоро вилоятини хотин-қизлар билан ишлаш йўналишида намунали ҳудудга айлантириш ...\n12 май 08:47 Янгиликлар\nБухоро вилояти ҳокими Ўктам Барноев 9 май – Хотира ва қадрлаш кунида мактаб ўқувчилари билан русча қўшиқ айтди. У иккинчи жаҳон урушида СССРнинг ... бирига айланган "Катюша"ни куйлади. 2018 йилнинг 2 ноябрь куни Бухорога келган россиялик машҳур сиёсатчи Владимир Жириновский Бухоро ҳокимини ...\n4 май 23:08 Янгиликлар\nсайёҳлик марказларидан бўлмиш Бухоро шаҳрида икки кун ичимлик суви берилмади. Сув йўқлигидан айрим ошхоналар ишламаган. Ташқи ишлар вазирлиги Бухорода синов тариқасида ҳаводан ... ҳаводан сув ишлаб чиқарувчи ускуна ўрнатилишини маълум қилди. "Бухорода қизиқ ҳолат. Шаҳарда охирги икки кун умуман сув бўлмапти, ремонтмуш. ...


Арипов қўшимча сув етказиб бергани учун Тожикистон томонига миннатдорлик билдирди | Qalampir.uz\nАрипов қўшимча сув етказиб бергани учун Тожикистон томонига миннатдорлик билдирди\nЖамият\t29 Сентябрь 16:36 3402\nЎзбекистон Республикаси Бош вазири Абдулла Арипов амалий ташриф билан Тожикистонда бўлиб турибди. Арипов мамлакат Бош вазири Қоҳир Расулзода билан учрашди.\n“Биздаги статистикага кўра сўнгги уч йилда ҳар икки давлат ўртасидаги савдо алоқалари икки ярим баробарга ошди. Ўзбекистоннинг Тожикистонга экспорти 2,1 баробарга ошган бўлса, Тожикистон экспорти қарийб 5 баробар ортди. Бундан келиб чиқадики, бизнинг муносабатларимиз фақат бир томонлама манфаатли ҳамкорлик эмас, балки ҳар икки томонга наф келтиради.\nЯқин йилларда олдимизга қўйилган вазифа — ўзаро товар айланмасини 1 миллиард АҚШ долларига етказиш имкониятига эгамиз”, дейди Абдулла Арипов.\nЎзбекистон Ҳукумати раиси ўз сўзида Тожикистон раҳбариятига қўшимча сув етказиб бергани учун миннатдорлик изҳор қилган.\n“Фурсатдан фойдаланиб, жорий йилда сув танқис бўлишига қарамасдан, қўшимча сув етказиб берганингиз учун Тожикистон томонига алоҳида миннатдорлик билдирамиз”, дейди Бош вазир.\nУ мамлакатлар ўртасида турли соҳаларда хусусан, илмий марказлар ўртасида тажриба алмашиш муҳим аҳамиятга эга эканини қайд этиб, навбатдаги ишчи гуруҳ йиғилишини Тошкентда ўтказишни таклиф қилган.\nТаъкидланишича, пандемия вақтида мамлакатлар ўзаро бир-бирини қўллаб-қувватлагани ҳамкорликнинг қай даражада мустаҳкам эканини билдиради. Ариповга кўра, Ўзбекистон бу ҳамкорликни давом эттиришга тайёр.\nБош вазир томонидан коронавирус пандемияси билан боғлиқ вазият барқарорлашгач, қуйидагиларни амалга ошириш таклиф этилди:\n• ҳар икки давлат зиёлилари форумини ўтказиш;\n• икки давлат ёшларининг ўзаро ташрифини амалга ошириш;\n• “Битта саёҳат тури бутун минтақа бўйлаб” тамойили остида, Буюк Ипак йўли брендини ривожлантириш ва зиёрат туризми лойиҳаларини биргаликда амалга ошириш;\n• таълим ва тиббиёт борасида ҳамкорликни ривожлантириш;\n• Ўзбекистонда Тожикистон маданияти кунларини ўтказиш;\n• Душанбе шаҳрида ўзбек ва тожик санъаткорлари иштирокида концерт дастурларини ташкил этиш;\nЎз навбатида Тожикистон Республикаси Бош вазири Коҳир Расулзода ҳам ташриф учун Ўзбекистон томонига миннатдорлик билдирди.\n“Биз стратегик ҳамкоримиз ва ишончли қўшнимиз Ўзбекистон билан мустаҳкам алоқаларни қадрлаймиз. Ўзбекистон ва Тожикистон ўртасида ечимини топмаган масала қолмади. Ҳурматли Абдулла Ниғматович, ушбу мажлис ташкил этилгани ва ундаги иштирокингиз учун сизга миннатдорлик билдираман”, дейди Тожикистон Республикаси Бош вазири Коҳир Расулзода.\n25 Октябрь 10:08 30332\n25 Октябрь 14:58 27777\n23 Октябрь 15:21 24192\n25 Октябрь 08:27 22607\n23 Октябрь 19:14 21619


Янги йил байрамидаги дам олиш кунларида кўпчилик Самарқандга келди - zarnews.uz\nОлти йил Россиянинг Санкт-Петербург шаҳрида ишладим. Бу вақт давомида иш юзасидан Европанинг бир неча давлатларида бўлдим. Тўғри, уйимга ҳар икки йилда 15-20 кунга келиб кетдим. Бироқ юртимиз бўйлаб, масалан, Самарқанд-у Бухорога саёҳат қилиш хаёлимга келмабди. Бир ҳафта аввал Янги йил байрамини уйда ўтказиш учун келиб, телевизорда мамлакатимиздаги оммавий байрамларда дам олиш куни узайтирилиши муносабати билан аҳолига бир қатор қулайликлар яратилганини эшитиб қолдим. Унда оилавий саёҳатга отланган фуқаролар учун самолёт ва поездларда 20-30 фоизгача чегирмалар ташкил этилибди. Бу имкониятдан фойдаланиб, оилам билан кеча тонгда Бухорога йўл олдик. У ерда зиёрат қилиб, мана, бугун Самарқандга келдик. Очиғи, шаҳарнинг тарихий қадамжолари, музей ва диққатга сазовор жойларида бўлиб, бу ерга олдинроқ келмаганимга афсусландим ва таниқли шоирнинг “Ватан ичра сафарлар айла, эй дўст. Ватан йўқдир ватандан ташқарида”, деган сатрлари бежиз айтилмаганини, ўзга юртга саёҳат қилишдан олдин ўз юртинг сарҳадлари, тарихий жойларини зиёрат қилиш қанчалар завқли эканини англадим.\nТошкент вилояти Ўртачирчиқ туманидан оилавий саёҳатга чиққан Одил ака Мадаминовнинг бу гаплари мамлакатимизда Янги йил байрами кунларида аҳоли дам олишларини мароқли ўтказиши учун яратилган имконият самарасидир. Яъни, Президентимизнинг 2018 йил 12 ноябрдаги “2019 йилда расмий саналарни нишонлаш даврида қўшимча ишланмайдиган кунларни белгилаш ва дам олиш кунларини кўчириш тўғрисида”ги фармонига асосан Янги йил байрамидаги беш кунлик таътил фуқароларга тўлиқ ва фойдали дам олиш учун қўшимча шароит яратди. Бу имкониятдан фойдаланган минглаб юртдошларимиз дам олиш кунлари Самарқандга саёҳат қилди.\nТадбиркорман, Андижон шаҳридаги “Коинот ЛТД” масъулияти чекланган жамияти раҳбариман, - дейди андижонлик Анвар Алматов. - Кўпдан буён жамоамиз билан Самарқандни зиёрат қилиш ниятида эдик. Аммо бўш вақт тополмай, келолмаётгандик. Президентимизнинг Янги йил байрамида беш кунлик дам олиш эълон қилиши биз учун ҳам катта имконият бўлди. Жамоамиз билан дастлаб Имом Бухорий мажмуасида бўлдик. Мана, энди Самарқанд шаҳри қадамжолари, ўтмиш ва келажак уйғунлашган обод ва кўркам масканларини томоша қиляпмиз. Рости, зиёратдан сўнг ўзимни тетик, енгил ҳис қиляпман. Келгуси байрам таътилида яна бу табаррук масканга саёҳат уюштирамиз.\n- Ўқитувчиман, белгиланган ушбу беш кунлик таътил беш ойлик таълимдан кейин ўқув йилининг иккинчи ярмини янги куч, янгича шижоат билан бошлашимизга имконият яратди, - дейди Фарғона вилояти, Боғдод туманида яшовчи Матлуба Шерматова. – Зиёратимизни Биринчи Президентимиз Ислом Каримов мангу қўним топган табаррук мажмуадан бошладик. Бугунги тинчлик, осойишталик, фаровон ҳаётимизнинг асосчиси ҳақига дуо қилдик. Саёҳатга икки ўғлим, келин ва набираларим билан келдим. Бир ўғлим - Исломжон Самарқандда, Миллий гвардияда ишлайди. Унинг ҳамроҳлигида Самарқанднинг тарихий обидаларида бўлдик.\nТеглар: Янги йил саёҳат


Ўзбекистон чемпионатининг 4-туридан ўрин олган "Сурхон" – "Пахтакор" учрашуви ўз ниҳоясига етди. Термизда бўлиб ўтган ўйин нурсиз дуранг билан якун топди. Ушбу саҳифа орқали ўйиннинг матнли трансляцияси билан танишинг.\n90+9'. Ўйин тугади\n90+9'. "Сурхон"да ўзгариш: Саломов ўрнига Хурсанов тушди\n90+8'. Исмоилов майдон марказидаги қўполлиги учун сариқ карточка олди\n90+6'. Хавфли вазият! Жарима майдонига узатилган тўпга Сергеев етиб келолмади\n90+5'. Сўнгги дақиқалар меҳмонларнинг босимида ўтмоқда\n90+3'. Амонов ўйинни чўзгани учун сариқ карточка олди\n90+2'. Мезбонларнинг икки футболчиси майдонда ётибди\n90'. Иккинчи бўлимга етти дақиқа қўшиб берилди\n88'. "Пахтакор"да сўнгги ўзгариш: Бикмаев ўрнига Сергеев тушди\n84'. "Сурхон"да ўзгариш: Ҳакимов ўрнига Камолов тушди\n83'. Саломов марказдан тезлик олиб бир неча ҳимоячиларни отда қолдирди, бироқ сўнгги узатмада унга аниқлик етишмади\n78'. Зарба! Алижоновнинг зарбасини Амонов қайтариб юборди\n74'. Ҳакам футболчиларни "Water break"га таклиф этди, бу эса пахтакорчиларга ёқмади\n73'. Ушбу баҳсда тўртинчи бор Амоновга тиббий ёрдам кўрсатилди\n71'. "Пахтакор"да ўзгариш: Ҳамдамов ўрнига Яхшибоев туширилди\n66'. Бурчакдан узатилган тўп ҳимоячилар қаровисиз қолган Бикмаевга келиб тушди, бироқ Марат қулай имкониятни кўкка совурди\n62'. Ҳожиакбаров сариқ карточка олди\n62'. Хавфли вазият! Ҳакимов жарима майдони ичида тўпни қабул қилиб олди ва яқин масофадан зарба берди. Аммо Қувватов ажойиб реакция билан жамоасини муқаррар голдан қутқариб қолди\n61'. Ҳамдамов ўнг қанотдан ҳимочиларни алдаб ўтиб марказгача келди, бироқ зарба бериш имконият топа олмади\n59'. Ўйин бироз тўхталиш юзага келди\n55'. "Сурхон"да ўзгариш: Шерзод каримов жароҳат олиб, майдонни тарк этди. Унинг ўрнига Нўмонов тушди\n53'. ЗАРБАААА! Амоновдан сейв! Сидиқовнинг жарима майдони ичидан йўллаган зарбасини Асилбек қайтариб қолди\n52'. Бикмаевнинг узоқ масафадан йўллаган зарбаси дарвоза тўсини устидан ўтиб кетди\n51'. Черан рақибига зарба бергани учун сариқ карточка олди\n48'. "Пахтакор" ҳимоячиси қанотда Саломовга нисбатан қўпол ўйнади, жаримадан йўлланган зарба эса ҳимоячилар томонидан қайтарилди\n46'."Пахтакор"да ўзгариш: Машарипов ўрнига Сидиқов туширилди\n42'. Комилов жарима майдони майдонидан қайтган тўпга зарба берди, бироқ тўп юқоридан кетди\n41'. Меҳмонлар тўп назоратини қўлга олишди, майдон эгалари ҳимояга эътибор қаратишмоқда\n33'. "Сурхон" ажойиб қарши ҳужумга ўтиб кетди, бироқ жарима майдонига узатилган тўпга Каримов етиб келолмади\n32'. ЗАРБА! Черан Бикмаевнинг узатмасидан сўнг тўпни ўзига тўғирлаб олди ва кучли зарба йўллади. Уни Амонов эгаллаб олди\n28'. Майдон эгалари кетма-кет иккита қўпол хатога йўл қўйишди, бироқ "шерлар" улардан унумли фойдалана олишмади\n25'. Хавфли вазият! Саломов бир нечта футболчиларни алдаб ўтиб, жарима майдонига ёриб кирди, аммо Аъзамов сўнгги лаҳзада тўпни тепиб юборди\n23'. ЗАРБААА! Машарипов жарима майдони чизиғи ёнида тўпни қабул қилиб олди ва дарвоза томон кучли зарба йўллади, аммо ноаниқ\n19'. "Пахтакор" футболчиларининг ўйини умуман чиқамаяпти, майдон марказида хатолар жуда кўп\n15'. Ғофуров Алижоновга нисбатан қўпол ўйнагани учун сариқ карточка олди\n14'. Ғофуров майдон марказида Машариповга нисбатан қўпол ҳаракат қилди, ўйин кескинлашиб бормоқда\n11'. "Сурхон" вакиллари майдон марказида Ҳамробековдан тўпни олиб қўйишди ва қарши ҳужумга ўтиб кетишди. Бироқ сўнгги зарбага меҳмонлар йўл қўйишмади\n9'. Меҳмонлар илк ҳужумларини ташкил қилишди, бироқ Собирхўжаев дарвозабонга нисбатан қўпол ўйнади\n6'. Мезбонлар яна бурчак зарбасини ишлаб олишди, бироқ ҳимоячилар хавфни бартараф этишди\n1'. Дастлабки сонияларданоқ мезбонлар ҳужумга ўтишди, жарима майдонига узтиб берилган тўпни Аъзамов қайтариб қолди\nУчрашув ҳакамлари билан танишинг: Зокир Қодиров, Обид Жумаев, Руслан Самандаров, Равшан Абдувоҳидов\n0'. Ассалому алейкум. Бугун "Сурхон" клуби ўз майдонида "Пахтакор" билан баҳ сюритади. Ушбу саҳифа орқали ўйинни ёритиб борамиз\nДаврон Файзиев "Динамо" бош мураббийлигидан озод этилди\nСуперлига 9-тур якунлари. Энг кўп мухлис Наманганда, энг камичи?\n"Металлург" - "Локомотив" ва "Андижон" - "Бухоро": Таркиблар маълум


Қониқарсиз колл-марказ, иммунитетни кўтариш йўллари ва уйда даволаниш тартиби — Нурмат Отабеков билан суҳбат (1-қисм) – КУН УЗ\nСамарқандда эни 42 метрли йўл қуриб битказилмоқда\nВазир ўринбосари тиббиёт ходимларининг моддий мукофотланиши бўйича эътирозларга изоҳ берди\nАҚШдаги саккизта президентлик сайлови натижаларини тўғри топган профессор бу йилги сайловда ким ғалаба қозонишини айтди\nУмумий тиббиётга бўлган ишонч йўқолиши мумкин – блогерлар коронавирусни даволашга оид маълумотлардаги ноаниқликларга муносабат билдирди\nТошкентда 2,5 яшар болани ваҳшийларча уриб ўлдирган Миллий гвардия зобити 19 йилга қамалди\nПрезидент муҳтожлар учун ажратилган маблағларни адолатли тақсимлаш бўйича топшириқ берди\nҲукуматга вакцина харид қилиш ва аҳоли вакцинациясини амалга ошириш йўлларини пухта ўрганиб чиқиш топшириғи берилди\nТошкент шаҳри ва Тошкент вилояти туманлари ҳудудлари ўзгартирилади\nHRW Бишкекдан Бобомурод Абдуллаевни Тошкентга экстрадиция қилмасликка чақирмоқда\n15 августдан кейин ҳам бир қатор карантин чекловлари сақлаб қолинади\nМасжидларда жума, шанба ва якшанба кунлари ҳам жамоат намозлари ўқилади. Ҳозирча жума намози истисно\nУниверситет танлашда алданиб қолманг! — хорижда ўқиш бўйича тавсиялар\nМагистратура имтиҳонлари махсус жойларда онлайн ўтказилади – вазирлик\nКарантин даврида Ўзбекистонга кириш ва хорижга чиқиш тартиби ҳақида маълумот берилди\nТанловдан олинган ер: Оқдарёда тадбиркор 4 йилдан буён кутмоқда, низом бузилган, ҳокимлик ўз даъвосини ўзгартирган\nЯланғоч киши Тошкент кўчаларини айланиб ўтаётганда – ГУВД чора кўрди\nИнтервью: Ўзбекистондаги энг ёш ректор коррупциясиз имтиҳонлар, мажбурий бўлмаган форма ва олий таълимдаги бюрократия ҳақида (1-қисм)\n«Ёшларнинг ҳаракатлари глобал муаммоларни ҳал қилишда муҳим рол ўйнайди» – БМТ Бош котиби\nГлавная / Сиёсат / Қониқарсиз колл-марказ, иммунитетни кўтариш йўллари ва уйда даволаниш тартиби — Нурмат Отабеков билан суҳбат (1-қисм)\nҚониқарсиз колл-марказ, иммунитетни кўтариш йўллари ва уйда даволаниш тартиби — Нурмат Отабеков билан суҳбат (1-қисм)\nanvarj63 12.07.2020\tСиёсат Comments Off on Қониқарсиз колл-марказ, иммунитетни кўтариш йўллари ва уйда даволаниш тартиби — Нурмат Отабеков билан суҳбат (1-қисм) 34 Показы\nKun.uz Вазирлар Маҳкамаси ҳузуридаги Санитария-эпидемиология назорати давлат инспекцияси бошлиғи Нурмат Отабеков билан телефон орқали интервью ташкил этиб, айни кунларда долзарб бўлиб турган қатор саволларга жавоб олди.\nМаълумки, Махсус комиссиянинг июль ойидаги 33-сонли йиғилиш қарори билан айрим беморларнинг ўз уйида даволаниши белгиланган эди. Аммо бугун фуқаролардан келаётган кўплаб мурожаатларга кўра, касаллик юқтирган ва уйда қолиб даволанаётган беморларнинг 1003 колл-марказига қилган аксар қўнғироқлари жавобсиз қолмоқда.\nБундан ташқари, соатлаб кутилган жавобдан кейин ҳам марказ билан боғланилганда, у ердаги мутахассислар беморларни қониқтирадиган даражада керакли маслаҳатни бера олишмаяпти. Марказ томонидан кўрсатилаётган хизмат сифати билан бугун ҳеч ким қизиқмаяпти, у ўз ҳолига ташлаб қўйилган.\nНурмат Отабековга илк саволимиз шу хусусда бўлди.\n«Аслида маълумотлар маркази фаолияти билан боғлиқ масалаларга менинг баҳо беришим қийин. Негаки, бу марказ Соғлиқни сақлаш вазирлиги қошида ташкил қилинган.\nМаълумотлар маркази фаолиятини ташкил бўйича вазирликнинг 176-сонли буйруғи чиққан. Шунингдек, ушбу буйруққа мувофиқ, коронавирус касаллигига чалингани тасдиқланган ва касаллиги клиник белгиларсиз кечаётган беморларни уй шароитида ҳамда ҳудудий поликлиникалар назорати остида даволашга ҳам рухсат берилган.\nАлбатта, беморларнинг уйда даволанишини ташкил қилишдан мақсад одамлар учун қулайлик яратиш. Биласиз, Ўзбекистон бир неча ойдан буён коронавирус касаллиги билан курашиб келяпти. Мана шу давр мобайнида бирор клиник белгиларсиз 14 кун шифохонада ва яна 14 кун реабилитацияда ётиб чиққанлар бўлди. Шундай экан, ҳозирги вақтда бу чора касаллика чалинганлар сони ортиб бораётгани, қолаверса, касаллиги клиник белгиларсиз ўтаётган фуқароларни уй шароитида даволаш мумкинлигини инобатга олиб қўлланмоқда. Мободо беморнинг аҳволи оғирлашса ёки бошқа жиддийроқ ҳолатлар кузатилса, биз уни тезда шифохонага оламиз.\nБундан ташқари, биз ушбу чорани қўллаш орқали жой билан боғлиқ танқисликларнинг олдини олишга ҳаракат қиляпмиз.\nҲақиқатан ҳам, коронавирус билан зарарланишнинг клиник белгилари 14 кун мобайнида кузатилиши айтилган. Жаҳон соғлиқни сақлаш ташкилоти ҳам бу борадаги фикрини ҳозирча ўзгартиргани йўқ. Лекин Ўзбекистондаги ҳолатлардан кўриняптики, кимгадир касаллик юққан бўлса, унинг намоён бўлиши учун 10 кун муддат етарли ҳисобланади.\nВирус билан зарарланганлар орасида 11-12-кунларга келиб клиник белгилари пайдо бўлган беморлар камдан-кам кузатиляпти», – дея жавоб берди Нурмат Отабеков.\n— Албатта, бу масалага яна қайтамиз. Ҳозирги берган саволим эса 1003 маълумотлар марказининг қониқарсиз фаолияти борасида эди. Ҳозир кузатилаётган оғир ҳолатдан келиб чиқиб, бу марказ фаолиятини такомиллаштириш зарурати юзага келмоқда.\nМарказ билан боғланиш имкониятини осонлаштириш ва у ердаги тажрибали, билимли мутахассисларни кўпайтириш зарурати, марказ фаолияти бугун одамларни умуман қониқтирмаётганига изоҳ берсангиз.\n— Соғлиқни сақлаш вазирлигининг мен юқорида айтган буйруғида 2 кун муддатда уйда даволаш бўйича керакли тартиб ва гуруҳлар фаолияти йўлга қўйилиши белгиланган. Бунда касаллик ҳолати ҳисоботларини юритиш бўйича алоҳида ва касалликка чалинганлар бўйича алоҳида тартиб ишлаб чиқиш бўйича топшириқ берилган. Ҳозир мана шу тартиблар ҳаммаси ишлаб чиқилди. Лекин шу билан бирга маълумотлар марказидаги ходимлар бу тартиблардан тўла хабардор бўлиб, уни тўлиқ англаб етолмаган бўлиши мумкин.\nАлбатта, бу амалиёт Ўзбекистонда биринчи бор қўлланилаётгани учун одамларда бу борада саволлар жуда кўпайиб кетмоқда. Лекин мен сизнинг фикрларингизга қўшиламан. Чунки бизга ҳам бу борада турли мурожаатлар ва танқидлар келиб турибди. Демак кўринадики, маълумотлар марказининг фаолиятини такомиллаштириш, унга соҳани яхши билган, беморларга касалликдан даволаниш босқичларини тўғри тушунтириб берадиган мутахассисларни жалб қилиш керак.\nМен аниқ биламан, маълумотлар марказига кимдир телефон қилиб ўз саволига кўнгилдагидек жавоб ололмас экан, у таажжубланади. Кейинчалик тизимдан норози бўлади. Айниқса ҳозир – вазият оғирлашган, одамлар саросимага тушаётган пайтда бу марказнинг фаолияти тубдан яхшиланиши керак.\nКоронавирусдан уйда даволанаётган одамларга етарли маълумот бериш борасидаги керакли топшириқлар Махсус комиссиянинг кетма-кет имзоланган 31, 32, 33, 34, 35-сонли йиғилиш баённомаларида ҳам кўрсатилган.\nКомиссиянинг охирги йиғилиш баённомаларидан бирида келтириладики, биз агар лозим бўлса, тиббиёт соҳасида ишлаган, тажрибали шифокорлар билан шартнома тузиб, уларни касалликка қарши кураш соҳасига қайта жалб қилишимиз мумкин. Булар 1-2 кун ичида бартараф этиладиган ҳолат.\nТушунинг, Илёсбек, Ўзбекистон тиббиёти бу борада эндигина тажриба орттиряпти, тажрибамиз эндигина ошяпти.\n— Махсус комиссиянинг юқорида айтилган қарорида уйда даволанаётганлар ҳолидан хабар олиш, уларнинг даволанишига ёрдам бериш учун мобил гуруҳларни ташкил қилиш вазифаси юклатилган эди. Хўш, бу қандай гуруҳ? У қандай тизимда ишлайди? Унинг ҳам фаолияти афсуски, кўп соҳаларда бўлгани каби хўжакўрсинга бўлиб қолмайдими?\n— Бизда ҳозир нафақат мобил гуруҳлар ташкил қилиняпти, балки вилоятдаги тиббиёт муассасалари мутахассисларига касалликни даволаш йўллари ва профилактикаси бўйича маслаҳатлар бериб турилибди.\nШунингдек, Соғлиқни сақлаш вазирлигининг 176-сонли буйруғи билан ҳар бир вилоятга махсус тиббиёт ходимлари, яъни олимлар ва профессорлар бириктирилган.\nЭнди мобил гуруҳлар ҳақида. Мобил гуруҳларнинг иккита тоифаси бор. Биринчиси – беморларнинг уйда ёки стационар шароитда даволанишини ҳал қилувчи гуруҳ. Бу гуруҳда Санитария-эпидемиологик осойишталик агентлиги вакиллари, ҚВП вакиллари ва врач-инфекционист бўлади. Улар биргаликда саралаш гуруҳи вазифасини бажаради. Бу – беморларни қаерда даволаниши кераклиги бўйича хулоса берувчи гуруҳдир.\nИккинчиси – фаол мобил гуруҳ. Бу гуруҳ буюртмани оилавий поликлиникалар, ҚВП ва марказий поликлиникалардан олади. Демак, беморлар уйда даволаниш баробарида касалликнинг бирор-бир клиник белгиларини сезса, яъни тана харорати кўтарилса, тана қақшаб оғриса, поликлиникаларга мурожаат қилади. Поликлиникалар мобил гуруҳга мурожаат қилади. Гуруҳ вакиллари эса ўз навбатида беморнинг уйига етиб боради. Вазиятни кўздан кечириб, бемор аҳволини баҳолаб, агар лозим топса, тез ёрдам автомашинасида шифохонага ўтказади. Беморнинг қолган оила аъзолари билан билан мулоқотда бўлган-бўлмаганини текширишни назоратга олади.\nМобил гуруҳнинг вазифаси кундалик кузатувдан фарқли ўлароқ, фақат малакали тиббиёт ходимларининг малакали маслаҳати зарур бўлгандагина ишга тушиш. У ҳар бир туман ва шаҳар тиббиёт бирлашмасида тузилади.\nМобил гуруҳлар бир нечта бўлиши мумкин. Бу келиб тушаётган буюртмалар сонига ва хизмат кўрсатиш радиусидан келиб чиққан ҳолда тузилади.\n— Бу борада маълум тажриба орттирдик, дея таъкидлаб ўтдингиз. Айтинг-чи, касалликдан ҳимояланиш учун санитар-гигиеник қоидаларга амал қилишдан ташқари (буларни одамлар ёдлаб ҳам олишди), яна қандай чоралар кўриш лозим? Истеъмол қилиниши керак бўлган маҳсулотлар, овқатланиш қоидалари, керакли дори ва бошқа воситаларни назарда тутяпман.\n— Албатта, дори-дармон ҳақида гап кетганда фуқаро касаллик юқтирадиган бўлса, ўз ҳудудидаги шифокордан маслаҳат олиши керак. Ўша шифокор билади бемордаги ҳақиқий ҳолатни. Ҳар бир шахс алоҳида индивид.\nЛекин биз аниқ биламиз, айтганингиздек, эҳтиёт чоралари ҳақида шунчалик кўп гапирдикки, уни одамлар ёдлаб олди. Эндиликда биз иммунитетни кўтарадиган, инсон иммун тизимини барқарор ушлайдиган воситалар ҳақида кўпроқ маълумот беришимиз керак.\nБиз бу борада тажрибамиздан аниқ биламизки, инсон ўз имунитетини мустаҳкамлаши учун тўйиб ухлаши, яхши дам олиш, хотирани жамлаши, ортиқча асабийлашмаслик, тўйиб овқат ейиши (меъёрни бузмаган ҳолда) ва жисмоний машқлар билан шуғулланиши ҳамда зарарли одатлардан (ичкилик, чекиш ва ҳ.к.) воз кечиш керак.\nЯна бир керакли маслаҳат: Ўзбекистондаги ҳар бир майса бу гиёҳ. Буни ҳеч қачон инкор қилиш керак эмас. Ўзбекистон шароитидаги дамламалар, яни у пешоб ҳайдайдиганидан тортиб ўт суюқлигини ҳайдайдиган, ошқозон ичак тизимини яхшиловчи, овқат-ҳазм қилиш жараёнига ижобий таъсир қиладиган, қўйингки, ҳар бир касалликда даво ҳисобланади.\nГиёҳлардан тайёрланган дамламаларни, турли меваларни кўпроқ истеъмол қилиш. Буларнинг барчаси бизнинг иммун тизимимизга ижобий таъсир қилади. Бир нарсани эътибордан четда қолдириш керак эмас, бизда турли гиёҳлардан тайёрланган ва жуда арзон нархда сотиладиган дамлама ва дори воситалари кўп.\nАҳамият берадиган бўлсак, ўсимликлардан тайёрланган воситалар бизнинг амалиётимизда кескин камайиб кетган. Биз асосан кимёвий йўл билан олинган дориларни қабул қиляпмиз. Бу жуда зарарли. Бориб-бориб қайсидир органларимизга албатта зарар етказади.\nШундай экан, биз турли ўсимликлар: наъматакдан тортиб, кийик ўти, маккажўхори туклари, ромашка гули ва айниқса тоғда ўсадиган доривор ўсимликларни истеъмол қилишни канда қилмаслигимиз керак. Имкон қадар кимёвий дори воситалардан фойдаланмайлик.\nИнсоннинг ҳатто ичадиган суюқликлари таркибида ҳам дамламалар бўлиши керак.\nТабиат неъматларидан узоқлашмаслик керак. Масалан, исириқ ўсимлигининг ҳам фойдаси жуда катта.\nБундан ташқари, оддий ёнғоқни олинг, у мия тўқималари фаолиятини яхшилайди. Ўрик ва унинг туршаги юракка дармон.\n— Вирус юқтирган ва ўз уйида даволанаётганлар-чи? Улар қандай чораларни кўриши керак? Ҳозир Ўзбекистондаги кўплаб беморлар ва уларнинг яқинлари айнан шундай тавсиявий қўлланмаларнинг мавжуд эмаслигидан норози бўлишмоқда.\nТасаввур қилинг, ҳар хил оилалар бор. Ҳомиладор ва ёш болали аёллар, қариялар, касаллар, кўп қаватли уйда ва жуда яқин масофада туриб яшашга мажбурлар.\n— Касалликка чалиниб уйда даволанаётган беморлар учун қўлланма тайёрлаш жараёни якунига етган. Ҳозир уни барча ташкилот ва вазирликларга етказиш учун кўпайтириш жараёнлари кетяпти. Албатта, бу ҳаммага етарли миқдорда бўлади. Аҳолига эса ОАВ, жумладан, интернет сайтлар ва ижтимоий тармоқлар, йирик аудиторияга эга телеграм каналлари орқали етказмоқчимиз.\nМен касалликка чалиниб уйда даволанаётган беморларга бир жиҳатни эслатмоқчиман. Улар аввало организмида вирус борлигини бир дақиқа бўлсин ёддан чиқармаслиги керак. Иккинчидан, касаллик уларнинг оила аъзоларига ҳали юқиб улгурмаган бўлса, уни юқтириб қўйишдан жиддий сақланиш керак. Беморлар ўзини имкон қадар алоҳидалаши керак.\nЛекин уйда шароит бўлмаса ва касаллик клиник белгиларсиз кечаётган бўлса, бундай пайтда юқоридаги гуруҳ қарор қилади. Яъни у балки стационар даволанишга олиниши керакдир. Негаки, айрим беморларнинг уй шароитида даволаниш имконияти йўқ ва уни оила аъзоларига юқтириб қўйиши мумкин.\nБундан ташқари, ҳозир бизда вирусдан эҳтиёт бўлишнинг энг самарали йўли сифатида дока ниқоб тақиш, ижтимоий масофа сақлаш ва одамлар тўпланган жойга бормаслик бўлиб турибди.\nШунингдек, карантин муддатини тўла ўташ – касалликдан тузалиб кетиш ва уни бошқаларга юқтирмасликнинг ягона имконияти. Албатта, одамлар шифохонага ётадиган бўлса, уларда шунга яраша қандайдир ноқулайликлар ҳам келиб чиқади. Бегона муҳит, бегона шароит ва бегона одамлар.\nКасалликни юқтирганлар, уларнинг қанча вақт уйда қолиши, қанча вақтга чиқиши ҳақида мобил гуруҳ бош қотиради.\nҲозир биз тайёрлаган ҳужжат бўйича уйдаги кузатув муддати 10 кун қилиб белгиланган. Даволаш 10 кун давом этади. Ундан кейин бемор тест топширади ва натижа манфий чиқса, кузатув бекор қилинади. Сўнг бу одам бемалол ишга чиқавериши мумкин.\n— Демак, бемор тўла даволаниб чиқиш учун 10 кун тўла етарли муддат?\n— Албатта. Юқорида айтганимдек, Ўзбекистон шароитида касаллик ташхиси қўйилганлар, касалликнинг енгил формаси билан зарарланганлар 8 кунда тўлиқ даволаниб кетяпти.\nАйтилган тавсияларга тўла амал қилинса, вирус юкламасининг ортиб кетишига йўл қўйилмаса, касаллик тезда даволанса, беморнинг организмида асорат қолмайди. Бундан тўғри хулоса қилиш керак.\nПред. АҚШ олий суди Оклаҳома штатининг ярмини ҳиндулар ери деб тан олди\nСледующая Уйда даволанаётган беморлар учун махсус мобил гуруҳларнинг вазифалари белгиланди\nМиллий гвардия зобити ўзининг хонадонида яшаган 2,5 ёшли болани муттасил дўппослаб келган. Кунларнинг бирида у …\nУкраина Россия билан иқтисодий алоқаларни буткул узмоқчи\nМарказий банк: 2018 йилнинг биринчи чорагида истеъмол товарлари асосий турларининг нархлари кузатуви таҳлили\nЎзбекистон ТИВ раҳбари Бангладеш ташқи ишлар вазири билан учрашди\nОзарбойжон президенти янги ҳукуматни шакллантирди


Cобиқ президент қамоққа олинди. Энди сиёсий вазият қандай тус олади? (2-мақола)\nэтилган. Улар орасида «Форум» илмий ишлаб чиқариш бирлашмаси раҳбари алмазбек атамбаев, Ўш вилояти губернатори Абдиғани Эркебаев, Бишкек мэри ... мэри Жумабек Ибраимов ва бошқалар бор эди. Кўплар кетди, бироқ алмазбек атамбаев доим содиқ қолди. У икки бора бош вазир, кейин эса президент ...\nCобиқ президентнинг қўлга олиниши (1-мақола)\nҚўйтош манзилида икки кунлик отишмалардан кейин собиқ президент алмазбек атамбаевнинг ҳибсга олиниши мамлакатдаги сиёсий жараёнларни кескин ... ҳақиқатда айбдорми? У нима қилдики, бу куйга тушиб қолди? 62 ёшли алмазбек атамбаев мамлакатни 2011-2018 йилларда президент сифатида идора ...\nАтамбаев 26 августга қадар ҳибсга олинди\nсобиқ президенти алмазбек атамбаев 26 августга қадар ҳибсга олинди. Бу ҳақда Атамбаевнинг адвокати Сергей Слесарев маълум қилди. Атамбаевга бир қанча айбловлар ...\nМахсус кучлар Атамбаевнинг резиденциясига ёриб киришга муваффақ бўлди\nреспубликаси махсус кучлари собиқ президент алмазбек атамбаевнинг резиденциясига ёриб киришга муваффақ бўлди. Бу ҳақда Атамбаевнинг штабига асосланган ҳолда маҳаллий ОАВ хабар бериб ўтди.Бироз ...\nМахсус кучлар Атамбаевни қўлга олиш учун яна ҳаракат бошлади\nкучишлатар тизими вакиллари собиқ президент алмазбек атамбаевни қўлга олиш амалиётини бошлади. Кеча тунда қилинган биринчи уриниш муваффақиятсизликка учраганди. Айни дамда Атамбаевнинг ... ўқлардан фойдаланган. Қирғизистон миллий хавфсизлик давлат қўмитаси алмазбек атамбаевнинг қўлга олиши операциясида собиқ президент тарафдорлари ...\nАтамбаев тарафдорлари аёллар ва болалардан «тирик қалқон» сифатида фойдаланишда айбланмоқда\nмиллий хавфсизлик давлат қўмитаси алмазбек атамбаевнинг қўлга олиши операциясида собиқ президент тарафдорлари аёллар ва болалардан «тирик қалқон» сифатида фойдаланишда айблаб ... ўтамиз, кеча тунда Қирғизистон республикаси собиқ президенти алмазбек атамбаевни қўлга олиш амалиёти бўлиб ўтди. Аммо махсус кучлар ...\nАтамбаев қўлга олинмади, бир аскар ўлди. «Альфа»нинг ҳужуми ва баёнот ҳақида батафсил\nтунда Қирғизистон республикаси собиқ президенти алмазбек атамбаевни қўлга олиш амалиёти бўлиб ўтди. Аммо махсус кучлар томонидан режалаштирилган амалиёт Атамбаевнинг тарафдори бўлган одамлар ... амалга оширган ишлари учун жавоб бера олишини таъкидламоқда. алмазбек атамбаев мамлакатни 2011 йилдан то 2017 йилга қадар бошқарган. ...\nТаъқиблар остида қолаётган Атамбаев Россия ҳарбий базаси орқали Москвага учиб кетди\n2011—2017 йилларда бошқарган алмазбек атамбаев Россиянинг мамлакатдаги ҳарбий базаси орқали Москвага учиб кетди. Собиқ президент Россияда бир неча кун бўлишини айтган. Унинг ...\nАтамбаев собиқ президент унвонидан маҳрум қилинди ва сўроққа чақирилди\n2011-2017 йиллардаги президенти алмазбек атамбаев собиқ президент унвонидан маҳрум қилинди. Мамлакат парламенти сайтида бу борада тегишли ҳужжат матни эълон қилинган. Аввалроқ, ...\nҚирғизистонда нималар бўлмоқда? Собиқ президент Атамбаев қамоқдан қурол билан ҳимояланмоқчи\nсобиқ президенти алмазбек атамбаев қамалиши мумкин бўлган тақдирда ўзини қурол билан ҳимоя қилмоқчи. Бу ҳақда у журналистлар билан бўлган брифинг чоғида айтиб ... ва халқи олдида виждони тоза эканини айтиб келмоқда. Эслатиб ўтамиз, алмазбек атамбаев 2011 йилдан 2017 йилга қадар Қирғизистонни бошқарган ...\nЎзбекистон термасини 4 карра Жаҳон чемпионига айлантирган мураббий оламдан ўтди\n#Ўзбекистон - 1582\n#Хитой - 681\n#Тошкент - 790\n#Андижон - 239\n#АҚШ - 1384\n#ёнғин - 234\n#Бош прокуратура - 261\n#Россия - 1009\n#маслаҳат - 41\n#қарор - 74\n#Трамп - 674


Аллоҳ таолонинг бандаси ва набийи Муҳаммад соллаллоҳу алайҳи ва салламга муҳаббати\nМақола кўрилди: 32742\nМуаллиф: Фозилов Юнусжон - “Кўкалдош” ўрта махсус ислом билим юрти 2-курс талабаси\nОламларнинг Роббисига энг улуғ ҳамдлар ва энг афзал бандаси, ҳабиби ва набийи Муҳаммадга саловот ва саломлар бўлсин.\nРасулуллоҳ соллаллоҳу алайҳи ва саллам Аллоҳнинг энг суюкли бандасидир. Бу ҳақиқатни ҳар бир Қуръонни ўқиб унинг ажойиб маъноларини тааммул, тадаббур ва тафаккур қилган одам топади. Бунга жуда ҳам кўп мисоллар келтириш мумкин. Шулар жумласидан Зуҳо сурасида Аллоҳ таоло шундай марҳамат қилади:\nМеҳрибон ва раҳмли Аллоҳнинг исми билан бошлайман.\nЗуҳо билан қасам. Бундан мурод чошгоҳ вақти ва у қуёш кўтарилаётган пайтдаги кундузнинг бошидир. Зуҳо қасам билан хосланди, чунки бу вақт Аллоҳ Мусо алайҳиссалом билан гаплашган ва сеҳргарлар саждага ташланган соатдир. Ёки бундан мурод тунга муқобил бўлишлиги учун тўлиқ кундуздир.1\nСокин бўлган (йўки зулматли бўлган) тун билан қасам. Сокин бўлган тун, яъни мурод одамлар ва ундаги овозлар сукунатидир.1 Имом Ал-Қушайрий роҳимаҳуллоҳ ўз тафсирларида: “Бундан мурод Меърож кечаси”, дейишган.2 Имом Ал-Қуртубий роҳимаҳуллоҳ ўз тафсирларида ушбу фикрларни Қатода, Муқотил ва Жаъфар Ас-Содиқ келтирганини зикр қилиб ўтган.3 Ва қасамнинг жавоби:\nРоббинг сени тарк қилмади ва ғазаб ҳам қилмади. Яъни эй Муҳаммад, Роббинг сени ихтиёр қилиб, тарк қилмади. Сени яхши кўриб, сенга ғазаб ҳам қилмади. Бу Мушриклар “Роббиси уни ташлаб қўйди”, деганларига раддиядир.4 Ҳафиз Ибн Касир роҳимаҳуллоҳ ўз тафсирларида бу сура нозил бўлиши сабаби тўғрисида шундай деганлар:\nИмом Аҳмад Жундуб ибн Абдуллоҳ розияллоҳу анҳудан ривоят қилишади, у киши дейишди: “Набий соллаллоҳу алайҳи ва саллам касал бўлдилар ва бир ёки икки кеча турмадилар. Ва бир аёл келиб: “Эй Муҳаммад, шайтонинг сени тарк қилган деб ўйлаяпман”, деди. Сўнг Аллоҳ азза ва жалла “Зуҳога қасам. Сокин бўлган тун билан қасам. Роббинг сени тарк қилмади ва ғазаб ҳам қилмади” оятларини нозил қилди.” Ва яна бир ривоятда: “Жаброил алайҳиссалом Расулуллоҳга кечикди ва мушриклар: “Муҳаммадни Роббиси тарк қилди”, дейишди ва Аллоҳ таоло “Зуҳога қасам. Сокин бўлган тун билан қасам. Роббинг сени тарк қилмади ва ғазаб ҳам қилмади.” оятларини нозил қилди.5\nБу оятларда Аллоҳ таоло ўзининг буюк мўъжизалари тун ва кун билан қасам ичиб, ўз набийи, ҳабиби ва энг суюкли бандасига уни ташлаб қўймаслиги, ғазаб қилмаслиги ва яхши кўриши хабарини бермоқда.\nВа албатта, охират сен учун бу дунёдан яхшироқ. Ҳафиз Ибн Касир роҳимаҳуллоҳ ўз тафсирларида Имом Аҳмад Абдуллоҳ ибн Масъуд розияллоҳу анҳудан ривоятларини келтиришади, у киши деди: Расулуллоҳ соллаллоҳу алайҳи ва саллам бўйрада ётиб қолгандилар, ёнбошларига таъсир қилибди, уйғонганларидан сўнг ёнбошларини силаб туриб: “Эй Аллоҳнинг Расули, изн берсангиз, бўйранинг устидан бирор нарса тўшаб берсак”, дедим. Шунда Расулуллоҳ соллаллоҳу алайҳи ва саллам: “Менга нима ва дунёга нима. Мен бу дунёда бир дарахт соясида от миниб кетаётган одамга ўхшайман, тезда ўтиб кетаман, соя эса қолади”, дедилар”.5\nВа албатта, Роббинг сенга ато қилур ва сен рози бўласан. Яъни Роббинг охиратда савоб, шарофат, шафоат ва бундан бошқасини то рози бўлгунингча ато қилади. Ибн Аббос розияллоҳу анҳу “Бу умматларига шафоат”, деганлар. Имом Ал-Қуртубий роҳимаҳуллоҳ ўз тафсирларида Имом Муслим Саҳиҳларидаги Абдуллоҳ ибн Амр ибн Осдан ривоят қилинган ҳадисни зикр қилиб ўтганлар: “Набий соллаллоҳу алайҳи ва саллам Аллоҳ таолонинг Иброҳим алйҳиссалом тўғрисидаги сўзини: “Бас, ким менга эргашса, у мендандир. Ким менга осий бўлса, албатта, Ўзинг мағфират қилувчи ва раҳмлисан.” (Иброҳим сураси, 36-оят) ва Исо алайҳиссаломнинг: “Агар уларни азоблайдиган бўлсанг, бас, албатта, улар Сенинг бандаларинг.” (Моида сураси, 118-оят) сўзини тиловат қилиб, икки қўлини кўтардилар ва: “Эй Аллоҳ, умматим, умматим”, деб, йиғладилар. Ва Аллоҳ таоло Жаброил алайҳиссаломга: “Муҳаммаднинг олдига боргин ва ундан “Сени нима йиғлатди?” деб сўрагин, ваҳоланки Роббинг билувчироқ”, деди. Жаброил алайҳиссалом Набий соллаллоҳу алайҳи ва саллам олдиларига келди, сўради ва У Зотга хабар берди. Сўнг Аллоҳ таоло Жаброил алайҳиссаломга: “Муҳаммаднинг олдига боргин ва унга “Албатта, Аллоҳ таоло сенга: “Албатта, Биз сени умматинг борасида рози қиламиз ва сени хафа қилмаймиз”, деяпти”, дегин”, деди”.3\nБу оятларни ўқиб тааммул қилсак, Аллоҳ таоло ўз набийини жуда яхши кўриши ва икром қилишини кўришимиз мумкин. Бу Қуръондаги бунга ўхшаш кўп мисоллардан бир кўриниш холос. Бизга бу дунёда Китоб, суннат ва ҳикматни ўргатган, бизни поклаган киши Расулуллоҳ соллаллоҳу алайҳи ва салламдир. Бизни ҳамма ўзи билан овора бўладиган, даҳшатли, қўрқинчли, улуғ кунда аҳволимиздан қайғурадиган, шафоат қиладиган киши Расулуллоҳ соллаллоҳу алайҳи ва салламдир. Бизнинг ҳам у кишига муҳаббатимиз шунга лойиқ бўлсин. У киши Аллоҳ таолонинг энг суюкли набийи, биз ҳам, бандалар у зотни яхши кўрайлик, у кишига саловот ва саломларни кўпайтирайлик.\nЕр ва осмонларнинг барчасини Робби Аллоҳга энг аъзим ҳамдлар бўлсин. Ассалому алайкум ва роҳматуллоҳи ва баракатуҳ!\n1. Имом Абул Баракот Абдуллоҳ ибн Аҳмад ан-Насафий. “Тафсийру ан-Насафий ав Мадаарикут танзил ва ҳақоиқут таъвийл”.\n2. Имом Абул Қосим Абдулкарим ал-Қушайрий. “Тафсийрул Қушайрий ал-Мусамма Латоифал ишарат”.\n3. Имом Абу Абдуллоҳ Муҳаммад ибн Аҳмад ал-Қуртубий. “Ал-Жаамеъ лиаҳкамил Қуръан”.\n4. Шайх Муҳаммад Али ас-Собуний. “Софватут тафасийр”.\n5. Шайх Муҳаммад Али ас-Собуний. “Мухтасару тафсийри Ибн Касийр”.\n6. Шайх Муҳаммад Содиқ Муҳаммад Юсуф. “Тафсири Ҳилол”.


Ижтимоий нафақаларни олиш жуда соддалаштирилди | NORMA.UZ\n1 сентябрдан бошлаб ижтимоий нафақаларни тайинлаш тўғрисидаги аризаларни кўриб чиқиш ва уларни тайинлаш босқичма-босқич автоматлаштирилади. Тегишли қарор давлатимиз раҳбари томонидан 4 август куни имзоланди.\nБунинг учун “Ижтимоий ҳимоя ягона реестри” ахборот тизими ишга туширилади, у 2019 йилнинг октябрь ойидан бошлаб Сирдарё вилоятида қуйидагиларни тайинлаш ва тўлашда синовдан ўтказилди:\nбола икки ёшга тўлгунига қадар уни парвариш қилиш нафақаси;\nТизимни ишлаб чиқиш ва жорий этиш ЮНИСЕФнинг Ўзбекистондаги ваколатхонаси гранти асосида бериладиган молиявий, техник ва эксперт кўмаги асосида амалга оширилмоқда. Компьютер ускуналари ва периферия қурилмаларини сотиб олиш Жаҳон банки имтиёзли кредити ҳисобига амалга оширилади.\nТизим - “Электрон ҳукумат”нинг таркибий қисми бўлганлиги боис, ижтимоий хизматлар ёки ёрдамни тақдим этишда давлат органлари ва ташкилотлари электрон форматда ўзаро ҳамкорлик қиладилар. Фуқаролар тизимда ЖШШИР бўйича идентификация қилинадилар:\n“Ягона реестр” АТда маълумотларни рўйхатдан ўтказишда ариза берувчи ва унинг оила аъзолари номига олинган пул ўтказмалари ва очилган депозит ҳисобварақларидаги қолдиқлари тўғрисидаги маълумотлар – уларнинг розилиги билан, маълумотлар тақдим этиш махфийлиги ва ёпиқлигини таъминлаш асосида ўрганилади;\nМудофаа вазирлиги, ИИВ, ФВВ, ПДХХ, Миллий гвардия, ДХХ, ДБҚ, Мудофаа саноати бўйича давлат қўмитаси ўзларининг ҳамда таркибидаги ташкилотларнинг хизматчилари ва ходимлари, уларнинг турмуш ўртоғи ва болалари “Ягона реестр” АТга ариза бера олишмайди.\nТизимнинг функционал имкониятлари босқичма-босқич кенгайтирилади. Мисол учун, йил якунига қадар ариза берувчининг оила аъзолари таркибини аниқлаш имконияти жорий этилиши керак (“ФҲДЁнинг ягона электрон архиви”да уларнинг ЖШШИР ўзаро ҳамкорлиги йўли билан). Шундан кейин ижтимоий нафақаларни тайинлаш учун аризаларни электрон тарзда онлайн режимида бериш мумкин бўлади.\nШунингдек, ҳужжат билан қуйидаги ўзгаришлар назарда тутилган:\nбиринчидан, 2021 йил 1 январдан бошлаб давлат ижтимоий хизматларини ва ёрдамини кўрсатишда фуқаролардан қуйидаги маълумотномаларни талаб этиш тақиқланади:\nдоимий яшаш учун рўйхатдан ўтганлик тўғрисида маълумотнома;\nоила таркиби, болалар сони ва уларнинг ёши тўғрисидаги маълумотнома, туғилганлик,, вафот этганлик, турмуш қурганлик ва ажрашганлик тўғрисидаги гувоҳнома;\nавтотранспорт воситаси мавжудлиги ва унинг техник ҳолати тўғрисида;\nоиланинг (оила аъзоларнинг) расмий даромадлари тўғрисида;\nкўчмас мулкнинг мавжудлиги, кўчмас мулк ҳажми, фойдаланувда бўлган ернинг бонитети тўғрисида;\nиш қидирувчи, ишсиз, жамоат ишлари билан бандлик мақоми берилганлиги тўғрисида;\nпенсия ва нафақа кўринишидаги даромадлари, 1 ва 2 гуруҳ ногиронлиги бўлган шахслар эканлиги тўғрисида;\nмеҳнат фаолияти билан вақтинча шуғулланиш имкониятини бермайдиган касалликнинг мавжудлиги, ногиронлик гуруҳининг мавжудлиги, доимий парваришга муҳтож оила аъзосининг мавжудлиги тўғрисида;\nбанк пластик картасининг мавжудлиги, тўловлар ва ведомостларни юбориш, тўланган маблағлар тўғрисидаги ҳисоботлар, оила аъзоларига келиб тушган пул ўтказмалари, банк пластик картаси колдиқлари тўғрисида;\nоила аъзоларининг қимматли қоғозлар билан амалга оширган операциялари, дивидендлар олинганлиги тўғрисида;\nталабалар сафида мавжудлиги, стипендия миқдори, ўқув шакли (кундузги, сиртқи ўқиш тури) (давлат гранти, тўлов контракт) тўғрисида.\nиккинчидан, кам таъминланган деб эътироф этилган шахслар ва оилалар “Ягона реестр” АТ воситасида қўшимча ҳужжатлар ва маълумотномаларни тақдим этмасдан қуйидаги хизматлар ва имтиёзларни оладилар:\nдавлат мактабгача таълим муассасаларида ота-оналар тўловидан озод этиш;\nмактабгача таълим муассасаларида ўрнатилган миқдорларда ота-оналар тўловини тўлаш;\nумумий ўрта таълим мактабларида дарсликлар ижара тўловларидан озод этиш;\nумумий ўрта таълим мактаблари ўқувчилари учун қишки кийим-бош бериш;\nайрим фанларни ўқитишга ихтисослаштирилган умумий ўрта мактаблар ўқувчиларини овқатланиш харажатларидан озод этиш;\nсанъат мактаблари, мусиқа мактаблари, "Баркамол авлод" марказлари ва бошқа мактабдан ташқари таълим муассасаларида ўқиш харажатларидан озод этиш;\nкам таъминланган оилаларнинг ногирон аъзоларини протез-ортопедия буюмлари билан таъминлаш.\nихтисослаштирилган тиббиёт муассасаларида бепул махсус амбулатор ёки кундузги тиббий ёрдам кўрсатиш бўйича йўлланма (ордер) олиш;\nучинчидан, “Ягона реестр” АТ орқали кам таъминланган деб эътироф этилганлик тўғрисида маълумотномани ЯИДХП орқали олиш мумкин. У 12 ой давомида амал қилади.